Bukan mudah adakan sidang Parlimen hibrid, kata Speaker Dewan Rakyat

Yang Dipertua Dewan Rakyat, Datuk Azhar Harun membayangkan bukan mudah untuk mengadakan sidang Parlimen secara hibrid kerana beberapa cabaran perlu dihadapi.

Katanya beberapa perincian termasuk aspek undang-undang dan prosedur perlu dipertimbangkan secara teliti, khususnya sepanjang perbahasan secara maya, kerana tidak semua tatacara diamalkan ketika persidangan bersemuka boleh dilakukan.

Beliau memetik contoh sidang Parlimen Australia di mana setiap ahlinya tidak boleh mencelah ketika perbahasan, sebaliknya perlu memberi notis 15 minit sebelum berbuat demikian.

Memetik laporan Malaysia Now, Azhar berkata bahagian yang paling penting disedari ialah ahli Parlimen Australia yang menghadiri sidang tidak mempunyai hak mengundi.

“Jadi, apabila ada yang mengatakan ia adalah satu perkara yang mudah, sebenarnya ia tidak semudah yang disangka,” katanya yang turut menjelaskan kekeliruan mengenai jumlah ahli Parlimen sidang hibrid dengan sidang secara fizikal.

“Ada yang berpendapat hanya 26 ahli Parlimen yang dibenarkan hadir secara fizikal sementara yang lain diminta untuk menyertainya secara maya,” katanya sambil menjelaskan bahawa 26 ahli Parlimen yang diwajibkan hadir secara fizikal harus memenuhi syarat kuorum.

Minggu lalu, Menteri di Jabatan Perdana Menteri (Undang-Undang dan Parlimen) Datuk Seri Takiyuddin Hassan berkata kerajaan sedang mempertimbang untuk mengadakan sidang Parlimen secara hibrid, susulan desakan beberapa pihak supaya Parlimen dibuka walaupun negara berdepan peningkatan penularan pandemik Covid-19.

Sebuah jawatankuasa khas yang turut disertai Takiyuddin, Azhar dan Yang di-Pertua Dewan Negara, Tan Sri Rais Yatim serta timbalan masing-masing juga ditubuhkan bagi mengkaji rancangan mengadakan sidang hibrid itu.

Sementara itu Azhar membalas kritikan pihak yang mendesaknya membuka semula Parlimen kerana mengabaikan prosedur dan proses serta kerangka Perlembagaan Negara.

Beliau berkata banyak gesaan dan kritikan ditujukan kepadanya kerana menganggap beliau mempunyai kuasa besar sebagai Yang Dipertua Dewan Rakyat.

“Nampak macam saya boleh menasihati raja dan juga perdana menteri. Semua naratif itu menunjukkan kononnya saya adalah orang yang paling berkuasa,” kata Azhar

Tidak begitu sebaliknya beliau hanya mempengerusikan Jawatankuasa Pemilihan dan Jawatankuasa Peraturan Mesyuarat yang dianggotai ahli Parlimen kerajaan dan pembangkang, untuk melaksanakan sidang hibrid itu.

Walaupun sebagai pengerusi, Azhar berkata beliau tidak mempunyai hak mengundi kerana bukan ahli Parlimen dipilih melalui proses pilihan raya.

“Ia bukan keputusan saya (mengadakan sidang Parlimen). Saya bukannya boleh petik jari dan harap ia boleh berlaku. Saya hanya boleh bawa cadangan kepada jawatankuasa namun para anggotanya, ahli Parlimen yang perlu bincang,” katanya.


Covid-19: 3,551 kes baharu, Selangor kekal tertinggi

Sebanyak 3,551 jangkitan baharu Covid-19 dilaporkan di seluruh negara dalam tempoh 24 jam sedikit menurun daripada hari sebelumnya.

Semalam negara mencatatkan sebanyak 3,744 kes jangkitan baharu.

Ketua Pengarah Kesihatan, Tan Sri Dr Noor Hisham Abdullah berkata, Selangor kekal mencatatkan kes jangkitan tertinggi dengan 1,137, diikuti Kuala Lumpur dengan 477 kes dan Sarawak ketiga tertinggi dengan 391 kes.

“Diikuti Kelantan (326); Pulau Pinang (305); Johor (258); Perak (137); Kedah (112); Pahang (97); Negeri Sembilan (85); Melaka (82); Sabah (69); Terengganu (58); WP Putrajaya (12); Perlis (3) dan WP Labuan (2),” katanya hari ini.

Kes kumulatif terkumpul sehingga hari ini adaah sebanyak 427,927 kes.


571,000 petugas barisan hadapan sudah terima dos pertama

Menteri Penyelaras Program Imunisasi Covid-19 Kebangsaan (PICK), Khairy Jamaluddin berkata pemberian suntikan vaksin kepada petugas barisan hadapan dijangka selesai hujung bulan ini.

Beliau menganggarkan kira-kira 95 peratus daripada sejumlah 571,000 petugas barisan hadapan telah menerima dos pertama vaksin di bawah fasa pertama PICK.

“Di Melaka sendiri sebahagian besar petugas barisan hadapan telah menerima suntikan vaksin yang lengkap, manakala bakinya sedang menunggu untuk melengkapkan suntikan dos kedua,” katanya meninjau PICK di Melaka Tengah, hari ini.

Katanya, berdasarkan data pada hari pertama fasa kedua PICK, kira-kira 84 peratus mereka yang dipanggil dalam temu janji hadir untuk menerima vaksin.

“Ada yang meminta untuk menjadualkan semula temu janji. Vaksin tidak dibazirkan tetapi diberikan kepada sukarelawan. Kami akan meningkatkan strategi untuk menambah kadar kehadiran,” katanya.

Beliau yang juga Menteri Sains, Tekonologi dan Inovasi berkata, 84 peratus atau 528 daripada 540 dos vaksin berjaya diberikan pada hari pertama fasa kedua PICK di Melaka.

Khairy berkata, 16 peratus individu di bawah fasa kedua tidak hadir atas pelbagai sebab dan pihaknya akan memperincikan perkara berkenaan selepas ini.

Khairy berkata, sepatutnya kehadiran penerima suntikan vaksin fasa kedua pada hari pertama semalam antara 95 hingga 100 peratus namun pihaknya berpuas hati dengan kehadiran 84 peratus sekali gus menunjukkan orang ramai yakin dengan vaksin yang diberi kerajaan.


PDRM bukan ‘polis moral’, kata MP DAP isu wanita pakai seluar pendek

DAP terus mengkritik tindakan polis berkaitan tatacara berpakaian ketika hadir untuk membuat laporan kes di mana-mana balai polis.

Terbaharu, Ahli Parlimen Bandar Kuching, Dr Kelvin Yii menyifatkan kenyataan Ketua Polis Negara Tan Sri Acryl Sany Abdullah Sani sebagai tidak bertanggungjawab dan tidak berasas.

Dalam kenyataan hari ini (5 Februari 2023), Kelvin berkata tanggungjawab polis adalah untuk menjaga keselamatan komuniti dan bukannya menjadi “polis moral komuniti” lebih – lebih lagi apabila melibatkan keselamatan rakyat.

“Tatacara pemakaian semasa membuat laporan polis bukan keutamaan polis kerana keutamaan mereka adalah untuk menjaga keselamatan rakyat.

“Kenyataan terbaru IGP Tan Sri Acryl Sani Abdullah Sani menyatakan bahawa masyarakat harus mengikuti tatacara berpakaian kerajaan semasa di balai polis kecuali keadaan kecemasan “hidup dan mati.

“Kenyataan sedemikian sangat tidak berasas dan tidak bertanggungjawab kerana adalah menjadi tugas hakiki pihak polis untuk menjalankan tanggungjawab memberi khidmat di dalam apa jua situasi,” kata Kelvin.

Semalam, Acryl Sani berkata balai polis termasuk dalam kategori pejabat kerajaan, sambil menambah bahawa Ketua Setiausaha Negara telah menjelaskan dengan jelas jenis pakaian yang boleh dan tidak boleh dipakai dalam arahan.

Beliau menegaskan bahawa peraturan itu mesti dipatuhi, dan menyebut ‘kesopanan dan kesusilaan’ (kesopanan dan kesusilaan) prinsip kelima Rukun Negara — sebagai asas.

Terdahulu, seorang wanita dilaporkan mengadu bahawa dia tidak dibenarkan masuk ke balai polis daerah di Selangor kerana berseluar pendek.

Dia dikatakan pergi ke balai polis Kajang untuk melaporkan satu kemalangan namun diberitahu oleh anggota polis bahawa dia tidak boleh masuk kerana seluarnya melebihi paras lutut.

Mengulas lanjut, Kelvin berkata semua laporan mesti dilihat sebagai kes kecemasan apabila seseorang individu datang ke balai dan tidak harus disekat kemasukkanya.

“Seseorang yang datang ke balai untuk membuat laporan polis mempunyai keperluan untuk berbuat sedemikian kerana mereka memerlukan bantuan pihak polis.

“Polis tidak harus menghukum pelapor dengan “persepsi moral” bagaimana harus tatacara pemakaian pelapor di balai polis. Perkara sebegini mungkin menafikan hak perlindungan dan keadilan kepada pelapor.

“Apakah mesej yang cuba disampaikan kepada rakyat yang seharusnya menerima perlindungan daripada mereka?,” katanya.

Sehubungan itu, Kelvin menggesa Acryl Sani menarik balik kenyataan beliau dan kementerian harus menunjukkan kepimpinan dan memberi jaminan bahawa rakyat akan dilayan dan dilindungi di dalam apa jua situasi atau tatacara pemakaian mereka.

“Polis harus berpegang teguh kepada moto mereka “Polis dan masyarakat berpisah tiada” dan bukan “Polis dan masyarakat bergantung kepada cara pemakaian,” tegasnya.


Pelabur masih pilih Malaysia sebagai destinasi utama

Langkah pemulihan ekonomi yang proaktif disamping pelaksanaan program vaksinasi yang berkesan memberi keyakinan kepada pelabur luar untuk memilih Malaysia sebagai destinasi pelaburan utama, kata penganalisis ekonomi.

Menurut penganalisis Crisis Comm Peter Nicoll, pergerakan di pasaran Malaysia juga ternyata bertambah baik pada awal minggu ini walaupun sebahagian besar fokus lebih tertumpu ke atas pasaran Amerika Syarikat (AS) serta soal pelarasan dalam pelbagai portfolio menteri terbabit.

“Namun semua perkembangan ini berlaku sebelum pengumuman oleh (agensi penarafan antarabangsa) Fitch Ratings yang bertindak mengekalkan penarafan terbitan jangka panjang Malaysia berdenominasi mata wang asing pada BBB+ dengan prospek stabil.

“Ini merupakan satu perkara yang positif dan menjadi tumpuan para pelabur dan warga asing,” katanya lapora Bernama semasa wawancara program ‘Mid-Day Update’ hari ini.

Bagaimanapun, pada masa sama, Nicoll berkata aspek kestabilan politik terus menjadi kebimbangan utama para pelabur.

“Kita menjangkakan dapat melihat beberapa impak positif susulan pelaksanaan Pelan Pemulihan Negara (PPN) dalam beberapa minggu akan datang termasuk pengumuman mengenai kelonggaran untuk mereka yang lengkap dua dos suntikan vaksin yang dapat menggalakkan lebih ramai tampil mendapatkan suntikan itu.

“Apa yang boleh kita katakan, perkembangan ini menunjukkan bahawa Malaysia kini di landasan tepat untuk mencapai sasaran (imuniti kelompok),” katanya.

Selain itu, Nicoll menyifatkan sentimen pesimis dalam kalangan rakyat sebagai sesuatu yang telah dijangkakan kerana pandemik yang melibatkan jangka masa panjang dan rakyat perlu berurusan dengan pelbagai peraturan serta menyesuaikan diri dengan kehidupan dalam norma baharu.

“Malaysia masih lagi dalam fasa pengurusan pandemik dan belum beralih ke fasa pemulihan walaupun kita dapat melihat garis panduan yang lebih jelas mengenai peralihan berkenaan menerusi PPN,” katanya.


DAP mesti bekerjasama dengan UMNO untuk menang PRU15 nanti

Ahli Majlis Pimpinan Pusat PKR Datuk Abdullah Sani Abdul Hamid menggesa DAP menerima hakikat hanya bekerjasama dengan UMNO ‘mampu’ untuk menumbangkan Perikatan Nasional (PN) pada Pilihan Raya Umum Ke-15 (PRU15) akan datang.

“Memanglah belum bincang, tapi DAP kena terima (UMNO),” kata penyokong kuat Presiden PKR Datuk Seri Anwar Ibrahim itu.

Katanya, DAP mesti memahami kedanamikan politik semasa, dan masanya telah tiba untuk parti itu menjalin kerjasama dengan UMNO sekiranya mahu menewaskan PN pada PRU15.

Lagipun katanya langkah ungtuk bekerjasama dengan UMNO itu sudah dilakukan DAP di Perak ketika krisis pentadbiran di negeri itu tahun lalu dan tiada masalah untuk diteruskan pada PRU15 nanti.

“Kalau ambil kira apa yang berlaku di Perak, kita boleh kerjasama dengan UMNO, kenapa kita tak boleh teruskan langkah kerjasama itu untuk menang PRU15 nanti?,” katanya dipetik daripada Utusan Malaysia hari ini.

Abdullah mengulas kenyataan Setiausaha Agung DAP Lim Guan Eng yang mengatakan Pakatan Harapan (PH) tidak terlibat dengan perbincangan mengenai kerjasama politik antara PKR dan UMNO.

Guan Eng berkata, perkara itu tidak pernah dibincang dalam Mesyuarat Majlis Presiden PH sekali gus DAP tiada ketetapan mengenai perkara itu.

“Itu pendirian PKR,” katanya.

Terdahulu Agenda Daily melaporkan Presiden UMNO Datuk Seri Ahmad Zahid Hamidi membayangkan bakal terbentuk jajaran baharu politik bersama PKR dan DAP yang akan dikenali sebagai Perikatan 3.0 dan bukannya Perikatan Nasional (PN) semasa PRU15 nanti.

Pendedahan terbuka Zahid itu secara tidak langsung mengukuhkan lagi khabar angin sebelum ini dengan menyifatkan langkah tersebut diambil sesuai dengan dinamik politik yang sedang berlaku mengikut perubahan dan keadaan politik semasa negara.

Tegas Zahid, jajaran baharu itu tidak melibatkan PN yang ada sekarang bagaimanapun beliau tidak mendedahkan parti yang akan bersama dalam gabungan baharu itu.

Namun, sebelum ini beberapa pemimpin parti mendakwa Zahid sedang berusaha untuk membawa UMNO duduk serumah bersama PKR dan DAP.

Khabar angin juga semakin kuat kedengaran Zahid adalah perancang utama untuk menjayakan kerjasama antara UMNO dengan blok pembangkang bagi menghadapi PRU15 nanti.

Malah, klip audio tular Presiden PKR Datuk Seri Anwar Ibrahim bersama Zahid juga membuktikan wujud pakatan sulit antara kedua-dua individu untuk memastikan gerakan rahsia tersebut berjaya.


Pemandu lori mengaku tidak salah samun penyampai berita

Seorang pemandu lori sambilan dihadapkan ke Mahkamah Sesyen Petaling Jaya hari ini atas pertuduhan merompak seorang penyampai berita televisyen, Khairul Rizuan Azizan minggu lepas.

Muhammad Qayyum Mazlan, 32, yang memakai kemeja-T dan berseluar pendek bagaimanapun mengaku tidak bersalah selepas pertuduhan terhadapnya dibacakan jurubahasa mahkamah di hadapan Hakim Jamaludin Mat, lapor Bernama.

Lelaki itu didakwa merompak sebuah beg berjenama Fossil bernilai RM500 dan wang tunai RM100 daripada Khairul Rizuan, 34, di tepi jalan berhampiran Exclusive Perdana, Damansara Perdana di sini pada 3.40 petang, 5 Mei lepas.

Pertuduhan dibuat mengikut Seksyen 392 Kanun Keseksaan yang memperuntukkan hukuman penjara maksimum 14 tahun dan boleh juga dikenakan denda atau sebatan, jika sabit kesalahan.

Pendakwaan dikendalikan Timbalan Pendakwa Raya Norhashimah Hashim manakala tertuduh diwakili peguam Kailash Sharma.

Terdahulu, Norhashimah memohon mahkmah supaya tidak menawarkan jaminan dengan alasan kesalahan itu tidak boleh dijamin serta ia kesalahan serius kerana melibatkan kerugian harta.

Norhashimah juga bimbang tertuduh akan mengganggu mangsa dan saksi pendakwaan memandangkan kes tersebut tular serta mendapat perhatian umum.

Kailash bagaimanapun memohon jaminan dibenarkan kerana anak guamnya penanggung tunggal keluarga serta mempunyai seorang anak lelaki berusia lapan tahun yang masih bersekolah.

“Meskipun kesalahan berada di bawah pertuduhan yang tidak boleh dijamin, mahkamah boleh menggunakan budi bicara untuk memberi ikat jamin kepada tertuduh mengikut Seksyen 388 Kanun Tatacara Jenayah,” katanya.

Mahkamah kemudian membenarkan tertuduh diikat jamin RM10,000 dengan seorang penjamin berserta syarat tambahan pasport tertuduh diserahkan kepada mahkamah, melaporkan diri di balai polis berhampiran sebulan sekali serta dilarang mengganggu mangsa dan saksi pendakwaan.

Hakim kemudian menetapkan 20 Jun ini bagi sebutan semula kes itu.

Sebelum ini, satu rakaman video berdurasi 30 saat tular di media sosial memaparkan mangsa cuba mengejar dan menangkap suspek dalam insiden rompakan itu.


Mahkamah tolak permohonan MP Labuan untuk pindah kes

Perbicaraan kes Ahli Parlimen Labuan Datuk Rozman Isli, yang berdepan pertuduhan menggunakan kedudukan untuk mendapatkan kontrak pekerjaan bagi Syarikat Labuan Liberty Port Management Sdn Bhd, kekal didengar di Mahkamah Sesyen Kuala Lumpur di sini.

Ia susulan keputusan Hakim Mahkamah Tinggi Datuk Muhammad Jamil Hussin yang menolak permohonan Rozman supaya kes itu dipindahkan dari Mahkamah Sesyen ke Mahkamah Tinggi, lapor Bernama.

Mahkamah juga menolak permohonan Rozman untuk menggantung perbicaraan kes itu kerana tidak wujud keadaan istimewa atau luar biasa yang mewajarkan penggantungan.

Muhammad Jamil berkata Rozman menyatakan kedudukannya sebagai Ahli Parlimen Labuan mewajarkan kesnya dibicarakan di Mahkamah Tinggi atas kepentingan keadilan selain kes itu telah mendapat tumpuan serta perhatian dan dilaporkan di dalam media kerana ia melibatkan kepentingan awam.

“Bukan suatu undang-undang bahawa pemohon yang merupakan seorang Ahli Parlimen, maka perbicaraan kesnya sepatutnya dibicarakan di Mahkamah Tinggi. Persoalannya adalah sama ada tertuduh yang ingin kesnya dipindahkan ke Mahkamah Tinggi telah memenuhi kehendak dalam Seksyen 417 (b) (1) Kanun Tatacara Jenayah (persoalan undang-undang).

“Semua tertuduh mesti dilayan sama rata tanpa menghiraukan status. Pemohon yang merupakan seorang ahli politik tidak seharusnya diberi layanan berbeza jika memohon untuk kesnya dipindahkan ke Mahkamah Tinggi. Dia (Rozman) sama seperti tertuduh lain yang mesti memenuhi kehendak mana-mana satu perenggan dalam Seksyen 417 (1) Kanun Tatacara Jenayah,” katanya.

Mengenai isu persoalan undang-undang, Muhammad Jamil berkata pemohon menyatakan terdapat tiga persoalan undang-undang yang sukar, rumit dan luar biasa berkemungkinan besar akan ditimbulkan dalam perbicaraan kesnya.

Menurut hakim itu, persoalan undang-undang mestilah sesuatu yang unik atau tidak pernah diputuskan sebelum ini.

“Pada pandangan saya, tiga persoalan undang-undang tersebut bukan tergolong dalam persoalan undang-undang yang luar biasa. Pemohon juga tidak mencabar kewibawaan hakim Mahkamah Sesyen dan sudah tentu hakim Mahkamah Sesyen berupaya untuk membuat pertimbangan, seterusnya membuat keputusan sekiranya berdepan dengan persoalan undang-undang.

“Pemohon telah gagal memenuhi kehendak di perenggan Seksyen 417 (1) (b) Kanun Tatacara Jenayah. Permohonan pemohon untuk memindahkan kesnya ke Mahkamah Tinggi dan permohonan menggantung prosiding kes (perbicaraan) di Mahkamah Sesyen ditolak,” kata hakim itu.

Prosiding hari ini dihadiri peguam Muhammad Rafique Rashid Ali yang mewakili Rozman dan Timbalan Pendakwa Raya Ahmad Feisal Mohd Azmi.

Sebelum ini, perbicaraan kes itu ditetapkan pada 11 dan 12 Ogos di hadapan Hakim Mahkamah Sesyen Rozina Ayob.

Rozman, 57, didakwa sebagai seorang pegawai badan awam iaitu Timbalan Pengerusi Lembaga Pelabuhan Labuan, telah menggunakan kedudukan untuk mendapatkan suapan iaitu kontrak pekerjaan sebagai operator Dermaga Merdeka Pelabuhan Labuan bagi Syarikat Labuan Liberty Port Management Sdn Bhd, yang bapa dan adik lelakinya mempunyai kepentingan.

Beliau didakwa melakukan perbuatan itu di Bilik Mesyuarat TKSU, Aras 9, Kementerian Pengangkutan Malaysia, Jalan Tun Hussein, Presint 4, Putrajaya antara 2.30 hingga 5.30 petang pada 21 Mac 2018.

Pertuduhan mengikut Seksyen 23(1) Akta SPRM dan boleh dihukum di bawah Seksyen 24(1) akta sama, yang membawa hukuman maksimum penjara 20 tahun serta denda lima kali nilai suapan atau RM10,000 mengikut mana lebih tinggi, jika sabit kesalahan.


Zahid jangan jadi kacang lupakan kulit, Tun Faisal dedah jasa Annuar pulihkan UMNO

Datuk Seri Ahmad Zahid Hamidi dibidas supaya tidak menjadi kacang lupakan kulit sehingga mudah melupakan jasa bekas setiausaha agung UMNO, Tan Sri Annuar Musa dalam memulihkan parti tersebut sebelum ini.

Bekas pembantu Annuar, Datuk Tun Faisal Ismail Aziz mendedahkan peranan Annuar dalam memulihkan UMNO yang ketika itu sedang berdepan pelbagai masalah dalaman dan pentadbiran selepas kekalahan teruk pada Pilihan Raya Umum Ke-14 (PRU-14).

“Zahid, jangan jadi ‘kacang lupakan kulit’. Bukan sedikit jasa Annuar kepada UMNO, BN (Barisan Nasional) dan terhadap kamu, terutamanya apabila mempertahan, menyelamat dan melepaskan kamu ketika kamu tersepit,” katanya dalam satu kenyataan di Facebook.

Tun Faisal yang dipecat UMNO juga seperti Annuar mendedahkan Zahid sebelum ini diserang segenap penjuru sehingga terpaksa meminta pertolongan untuk mengelakkan daripada disingkir partinya sendiri.

“Saya juga nak ingatkan Zahid, dia adalah Presiden yang lemah selepas pemilihan tahun 2018. Bukan Annuar yang perlukan Zahid, tetapi Zahid yang perlukan Annuar selepas pemilihan 2018 kerana situasi UMNO sangat teruk, bukan sahaja dari segi imej di mata rakyat selepas kalah PRU-14, tetapi juga dari segi semangat, sistem kerja dan bebanan kewangan.

“Ketika itu Zahid berhadapan dengan krisis keyakinan dalam kalangan ahli UMNO. Ramai nama-nama besar dan pemimpin UMNO empat peringkat mempersoalkan hala tuju UMNO yang hendak dibawa oleh Zahid.

“Saya ingat lagi, di Janda Baik, hala tuju yang hendak dibawa oleh Zahid bercanggah dengan hala tuju yang hendak dibawa oleh Datuk Seri Mohamad Hassan. Ramai yang tak faham apa yang Zahid sampaikan tentang konsep ‘amalgamated’ UMNO dan mereka lebih memihak kepada Mat Hassan.

“Ketika ini Zahid diserang dari banyak sudut oleh pemimpin UMNO. Siapa yang pertahan Zahid? Annuar, sejumlah kecil pemimpin dan saya sendiri yang mempertahankan Zahid.

“Saya boleh cakap la, dalam Badan Perhubungan UMNO Wilayah Persekutuan ketika itu majoriti Ketua-ketua UMNO Bahagian dalam Wilayah Persekutuan tidak mahu Zahid.

“Kemuncak kepada krisis keyakinan ini adalah Zahid dipaksa berehat dan sejumlah Ketua UMNO Bahagian dan pemimpin UMNO keluar meninggalkan parti,” katanya.

Tun Faisal juga mendedahkan isu pentadbiran yang dihadapi UMNO dibawah Zahid apabila sistem IT dan pengkalan data UMNO yang hilang dibawa lari, malah berdepan risiko diharamkan oleh Pendaftar Pertubuhan (RoS).

“Saya juga dimaklumkan ketika itu, sistem IT dan database UMNO pun sudah lesap dibawa lari.

“Bukan itu saja, rupanya selama bertahun-tahun UMNO beroperasi dalam keadaan menyalahi peraturan, iaitu tanpa cawangan-cawangan UMNO menghantar Borang 9 disebabkan kecuaian Setiausaha Agung Umno yang lama dan berhadapan dengan risiko diharamkan oleh Pendaftar Pertubuhan,” ujarnya lagi.

Jelasnya lagi, Annuar ketika itu bertanggungjawab menyusun semula dan memastikan pentadbiran dalam UMNO berjalan mengikut prosedur.

“Zahid mungkin lupa siapa yang membetulkan keadaan di ibu pejabat UMNO ketika itu. Annuar lah yang telah membuat penyusunan semula sistem kerja, sistem pentadbiran dan sistem pengkalan data ibupejabat UMNO ketika itu.

“Gaji pegawai dan kakitangan terpaksa diturunkan sampai 30 peratus, unit2 tertentu yang banyak memakan belanja tapi kurang impaknya terpaksa ditutup seperti unit penaziran dan penamatan kontrak pegawai-pegawai lantikan politik atau projek terpaksa dibuat,” katanya lagi.

Tun Faisal berkata Annuar juga bertanggungjawab dalam mencari jalan menggantikan sistem pengkalan data UMNO yang dibawa lari.

“Untuk menggantikan sistem pengkalan data UMNO yang dibawa lari, Annuar lah yang membawa sistem MAWAR dlm sistem PRU UMNO dan menubuhkan JUARA.

“Inilah sistem yang digunakan Annuar untuk menang dengan undi yang lebih besar di Ketereh dalam PRU-14 dan sistem ini jugalah yang telah membantu memenangkan 7 PRK (Pilihan Raya Kecil),” katanya lagi.


Empat negeri catat peningkatan jumlah mangsa banjir petang ini

Jumlah mangsa banjir yang berada di pusat pemindahan sementara (PPS) di Sabah, Johor, Melaka dan Pahang mencatatkan peningkatan petang ini, Negeri Sembilan semakin berkurangan manakala Terengganu kekal, menurut laporan terkini Bernama.

Kelantan yang dilanda banjir sejak 18 Dis lepas pula pulih sepenuhnya daripada bencana itu petang tadi.

Di SABAH, jumlah mangsa terjejas banjir di Pitas meningkat kepada kepada 1,249 orang daripada 432 keluarga petang ini berbanding 1,161 orang daripada 399 keluarga, tengah hari tadi.

Sekretariat Pengurusan Bencana Negeri Sabah dalam kenyataan memaklumkan satu PPS dibuka di Pitas menempatkan 36 orang daripada 10 keluarga manakala Kota Marudu kekal daerah teramai mangsa banjir dengan 1,019 orang daripada 376 keluarga ditempatkan di tujuh PPS.

Sebanyak tiga PPS dibuka di Telupid yang menempatkan 43 orang daripada lapan keluarga manakala dua PPS di Paitan menempatkan 52 orang daripada 13 keluarga.

Satu PPS turut dibuka di Beluran yang menempatkan 38 orang daripada lapan keluarga dan satu PPS di Sandakan menempatkan 61 orang daripada 17 keluarga.

Sekretariat itu memaklumkan 21 kawasan di Pitas terputus hubungan dan tiga kawasan terjejas manakala Kota Marudu menjadi daerah paling banyak kawasan terjejas iaitu 30 kawasan, Telupid (16), Paitan (23) dan masing-masing satu kawasan di Sandakan serta Beluran.

Di JOHOR, mangsa banjir di Segamat, Tangkak dan Kota Tinggi meningkat kepada 2,022 orang setakat 4 petang berbanding 1,827 orang tengah hari tadi dengan 37 PPS dibuka di tiga daerah tersebut.

Pengerusi Jawatankuasa Kesihatan dan Alam Sekitar Johor R. Vidyananthan berkata Segamat terus mencatatkan bilangan mangsa tertinggi dengan 1,950 orang daripada 491 keluarga di 31 kampung, tiga kawasan perumahan dan kawasan sekitar.

“Mangsa banjir di Tangkak adalah 40 orang daripada 10 keluarga di Kampung Sri Makmur manakala Kota Tinggi seramai 32 orang daripada 11 keluarga di Kampung Bukit Raja Darat, Pengerang dan Kampung Baru Mawai,” katanya dalam kenyataan.

Menerusi laman web publicinfobanjir, empat sungai kini melepasi paras bahaya setakat 4.15 petang iaitu Sungai Tangkak di Kampung Seri Makmur, Tangkak di paras 4.4 meter; Sungai Segamat di Bandar Segamat di paras 9.18m; Sungai Muar di Buloh Kasap, Segamat di paras 9.33m manakala Sungai Lenik di Ladang Chaah, Segamat di paras 6.06m.

Di MELAKA, jumlah mangsa banjir meningkat kepada 1,661 orang daripada 429 keluarga petang ini berbanding 1,225 orang daripada 313 keluarga pada 12 tengah hari tadi.

Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan empat kawasan di Jasin.

“Seramai 720 orang daripada 195 keluarga ditempatkan di 10 PPS di Alor Gajah, 868 orang daripada 217 keluarga di tujuh PPS di Melaka Tengah serta 73 orang daripada 17 keluarga di dua PPS di Jasin,” katanya dalam kenyataan.

Di PAHANG, Sekretariat Jawatankuasa Pengurusan Bencana negeri melaporkan jumlah mangsa banjir petang ini ialah seramai 2,058 orang dengan 48 PPS beroperasi di lapan daerah.

Daripada jumlah itu, 995 orang adalah mangsa banjir gelombang kedua di Raub, Lipis, Jerantut, Maran, Bera dan Rompin manakala bakinya merupakan mangsa banjir besar yang berlaku pada pertengahan Disember lepas di Temerloh dan Pekan.

Tujuh jalan ditutup iaitu di Jalan Sungai Lembing dan Jalan Kuantan-Kuala Lumpur berhampiran Bukit Gambang Resort kedua-duanya di Kuantan, selain Jalan Kuala Lumpur-Kuantan (Maran), Jalan Kuantan-Segamat (Pekan), Jalan Kuala Lipis-Jerantut (Jerantut) dan Jalan Temerloh-Jerantut serta Jalan Paya Luas-Perlok di Temerloh.

Di TERENGGANU, jumlah mangsa banjir kekal 137 orang daripada 42 keluarga petang ini di dua PPS di Dungun.

Ketua Sekretariat Jawatankuasa Pengurusan Bencana Negeri Lt Kol (PA) Mohd Rosman Abdullah berkata PPS Dewan Orang Ramai Kampung Shukor menempatkan 68 orang daripada 20 keluarga manakala Dewan Orang Ramai Kampung Pasir Raja menempatkan 69 orang daripada 22 keluarga.

“Walaupun banjir sudah surut, kesemua mangsa masih belum dibenarkan pulang ketika ini. Jika cuaca bertambah baik, kita jangka mereka boleh pulang ke rumah tengah hari esok,” katanya.

Di NEGERI SEMBILAN, data terkini menerusi aplikasi InfoBencana Jabatan Kebajikan Masyarakat menunjukkan jumlah mangsa banjir membabitkan 19 PPS di negeri ini menurun kepada 1,973 orang daripada 532 keluarga setakat 4 petang ini berbanding 2,166 orang daripada 555 keluarga, 12 tengah hari tadi.

Sementara itu di KELANTAN, Pengarah Jabatan Kebajikan Masyarakat (JKM) Kelantan Said Sidup berkata tiga PPS di Kuala Krai dan Jeli ditutup secara berperingkat hari ini berikutan cuaca bertambah baik.

“Alhamdulillah, dua PPS di Kuala Krai dan satu di Jeli telah ditutup sepenuhnya. Seramai 255 orang daripada 94 keluarga dibenarkan pulang ke rumah masing-masing hari ini,” katanya.


Apa yang salah dengan perolehan kapal tempur bernilai RM9 bilion?

Jawatankuasa Kira-kira Wang Negara (PAC) membentangkan laporannya pada Khamis, 4 Ogos lalu, mengenai perolehan kapal tempur pesisir pantai (LCS) Tentera Laut Diraja Malaysia (TLDM), dua tahun selepas memulakan siasatan terhadap kontrak bernilai RM9.13 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada Boustead Naval Shipyard Sdn Bhd (BNS) melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

“Bagaimanapun, tiada satu pun kapal LCS telah dihantar. Mengikut garis masa kami, lima kapal LCS sepatutnya telah siap dan diserahkan kepada kerajaan menjelang Ogos 2022,” kata Pengerusi PAC yang juga Ahli Parlimen Ipoh Timur, Wong Kah Woh pada sidang media 4 Ogos lalu.

Isu itu mula menarik perhatian umum pada Ogos 2020 ketika pembentangan laporan Ketua Audit Negara 2019 di Parlimen.

Secara keseluruhannya, PAC melakukan sembilan pusingan prosiding berhubung isu LCS dari November 2020 hingga Mac 2022.

Antara yang dipanggil untuk prosiding itu ialah bekas Menteri Pertahanan Datuk Seri Ahmad Zahid Hamidi; Menteri Kanan Pertahanan Datuk Seri Hishammuddin Hussein; bekas Panglima TLDM Tan Sri Abdul Aziz Jaafar dan pegawai dari anak syarikat BNS.

Menurut Boustead Heavy Industries Corporation Berhad, LCS ialah kapal kelas frigat yang boleh melakukan misi tentera laut yang kompleks meliputi keempat-empat dimensi peperangan moden melibatkan udara, darat, laut (antikapal selam) dan peperangan elektronik.

Pelaksanaan LCS adalah projek di bawah pelan transformasi TLDM bagi mengurangkan bilangan kelas kapal perang daripada 15 kepada lima, kata PAC.

“Di bawah transformasi tentera laut, sepatutnya ada 12 LCS. Bagaimanapun, kontrak ini hanya melibatkan enam LCS,” kata laporan PAC.

Susulan pembentangan laporan PAC, TLDM berkata ia menyokong penuh siasatan terhadap sebarang ketirisan dalam projek itu dan mereka yang terlibat mesti dibawa ke muka pengadilan secepat mungkin.

TLDM menegaskan bahawa LCS adalah aset kritikal untuk mengekalkan keselamatan dan kedaulatan negara.

“Tentera laut memerlukan keupayaan tempur yang selaras dengan perkembangan landskap geostrategi dan geopolitik keselamatan serantau,” kata TLDM dalam satu kenyataan pada 6 Ogos.

Apa yang ditemukan PAC?

PAC mendapati tiada satu LCS pun siap walaupun kapal pertama sepatutnya dihantar pada April 2019.

Kapal kedua dan ketiga dijangka dihantar pada Februari dan Mac 2020, kapal keempat menjelang Oktober 2021, manakala kapal kelima pada Ogos tahun ini.

Pada masa ini, kemajuan fizikal bagi lima kapal ini masing-masing pada 44 peratus; 35 peratus; 32 peratus; 27 peratus; dan 16 peratus.

Tiada kerja dimulakan pada kapal keenam dan terakhir yang dijadualkan dihantar pada Oktober tahun depan.

Laporan itu juga mengatakan bahawa pandangan TLDM sebagai pengguna akhir tidak diendahkan oleh Kementerian Pertahanan dan BNS.

Ini menyebabkan reka bentuk asal SIGMA yang dipilih oleh TLDM ditukar kepada reka bentuk GOWIND pada Julai 2011 selepas cadangan BNS kepada Zahid, yang ketika itu Menteri Pertahanan.

SIGMA adalah reka bentuk oleh syarikat Belanda, manakala sistem GOWIND direka oleh kumpulan Tentera Laut Perancis.

Menurut Timbalan Ketua Sekretariat Jawatankuasa Penyiasatan Khas Mengenai Tadbir Urus Awam, Pemerolehan dan Kewangan di bawah Jabatan Perdana Menteri, Guna Arulalan David, reka bentuk GOWIND lebih kepada kapal peronda luar pesisir dan bukan kapal tempur pesisir.

“SIGMA adalah bukti reka bentuk yang telah digunakan oleh Tentera Nasional Indonesia (Angkatan Laut) dan sedang dibina untuk tentera laut Maghribi,” katanya yang dipetik dalam laporan PAC.

Wong pula memetik kenyataan Abdul Aziz, sebagai berkata bahawa ada sesuatu yang tidak kena dengan keputusan ini.

Surat anugerah daripada kerajaan Malaysia yang ketika itu ditadbir Barisan Nasional (BN) dan UMNO kepada BNS dikeluarkan pada Disember 2011 manakala kontrak untuk projek itu hanya ditandatangani pada Julai 2014.

Laporan itu berkata, walaupun usaha sewajarnya telah dijalankan, kewangan BNS adalah lemah, dengan kerajaan perlu membuat bayaran awal sebanyak RM1.36 bilion walaupun tindakan itu bertentangan dengan prosedur kerajaan.

Laporan itu juga menyatakan penyalahgunaan kuasa dan kelemahan dalam pengurusan kewangan BNS.

Di samping itu, anak-anak syarikat BNS tidak menggunakan semua bayaran yang diterima daripada kerajaan untuk melaksanakan projek LCS, katanya. Mereka membelanjakan RM400 juta untuk menjelaskan hutang lapuk projek NGPV (Kapal Peronda Generasi Baharu) lama.

Laporan PAC menambah bahawa BNS telah melantik dua syarikat untuk mendapatkan peralatan daripada pengeluar peralatan asal (OEM), menyebabkan kos pemerolehan melonjak beberapa kali ganda.

Wong juga pada sidang media 4 Ogos lalu berkata syarat kontrak dengan BNS adalah lemah dan tidak memihak kepada kerajaan, dengan bayaran berdasarkan kemajuan aktiviti atau penghantaran barang, dan bukan berdasarkan kemajuan sebenar projek.

“Ini adalah luar biasa dan telah menyebabkan bayaran kemajuan kepada LCS 1 melebihi kemajuan sebenar kerja sebanyak 21.1 peratus,” katanya.

Wong menambah bahawa terdapat inventori bernilai RM1.7 bilion dalam simpanan, dengan 15 peratus daripada barangan itu sudah dianggap usang.

Siapa pemilik Boustead Naval Ship Sdn Bhd?

BNS ialah anak syarikat Boustead Holdings Bhd, sebuah konglomerat kepelbagaian perniagaan yang pemegang saham terbesarnya ialah Lembaga Tabung Angkatan Tentera (LTAT), atau Lembaga Dana Angkatan Tentera.

Menyifatkan dirinya sebagai pusat sehenti untuk keperluan pertahanan dan maritim, BNS terletak di dalam pangkalan utama TLDM di Lumut, Perak.

Ia dikenali sebagai Limbungan TLDM sebelum dikorporatkan pada 1991 dan kemudiannya diswastakan pada 1995 sebagai PSC Naval Dockyard Sdn Bhd.

Pada tahun 2005, Boustead Holdings mengambil alih syarikat itu.

Menurut laporan tahunan 2021, LTAT memiliki 59.43 peratus Boustead Holdings Bhd.

Ditubuhkan pada 1972, LTAT ialah sebuah badan berkanun kerajaan yang menyediakan faedah melalui skim simpanan persaraan untuk pegawai dan anggota lain-lain pangkat Angkatan Tentera Malaysia dan pasukan sukarelawan.

Di bawah skim LTAT, pencarum dikehendaki mencarum 10 peratus daripada gaji bulanan mereka, dengan kerajaan sebagai majikan mencarum 15 peratus.

Pada Selasa, Ketua Pegawai Eksekutif LTAT Datuk Ahmad Nazim Abdul Rahman berkata pembinaan kapal itu sedang dijalankan.

Beliau berkata projek itu ditangguhkan pada 2019 dan disambung semula dengan pilihan termurah berikutan keputusan Kabinet pada April tahun ini.

“Di bawah terma kontrak sekarang, pembinaan enam kapal mesti dilakukan serentak. Bukan bina satu, hantar satu. Limbungan kapal Lumut cukup besar dan mempunyai kapasiti untuk membina enam kapal sekali gus,” katanya dalam catatan Facebook.

Apa kata Kementerian Pertahanan?

Pendedahan mengenai kontrak LCS telah menyebabkan ahli politik dari seluruh spektrum politik membuat tuduhan terhadap satu sama lain mengenai kegagalan projek itu mengikut jadual dan wang rakyat yang telah dibelanjakan kerajaan BN/UMNO ketika itu.

Zahid yang menjadi Menteri Pertahanan ketika itu menafikan sebarang tanggungjawab atas kegagalan projek berkenaan, sambil berkata beliau bukan menteri pertahanan ketika projek itu dianugerahkan.

“Saya memegang jawatan menteri dari April 2009 hingga Mei 2013. Mana-mana pihak yang menyebabkan kelewatan pembinaan harus bertanggungjawab memberi penjelasan kepada PAC. (Ini untuk) menyokong penuh pendedahan kelewatan ini,” kata Zahid.

Pada 8 Ogos lalu, Zahid berkata pihak berkuasa dan kerajaan perlu memberikan perspektif menyeluruh mengenai isu itu, dengan mendakwa Pakatan Harapan (PH) cuba menghentikan projek terbabit apabila gabungan itu menang Pilihan Raya Umum Ke-14.

Beliau juga bimbang pendedahan isu itu kononnya akan menjejaskan rahsia keselamatan negara.

“PAC sepatutnya lebih sensitif dalam menjalankan siasatan kerana ia melibatkan keselamatan negara dan masih disiasat,” katanya dalam catatan Facebook.

Bagaimanapun, bekas Timbalan Menteri Pertahanan Liew Chin Tong, yang memegang jawatan itu semasa pemerintahan PH selama 22 bulan dari Mei 2018 hingga Februari 2020, berkata Zahid mesti bertanggungjawab kerana projek itu diluluskan olehnya.

“Projek itu telah diluluskan oleh Zahid atas kapasiti beliau sebagai Menteri Pertahanan pada 2011,” kata Liew dalam catatan Facebook pada 7 Ogos.

Menteri Pertahanan ketika PH memerintah, Mohamad Sabu dalam kenyataan bersama Liew berkata projek itu menghadapi kelewatan kerana reka bentuk terperinci, yang sepatutnya siap pada November 2016, masih belum dimuktamadkan sehingga kini.

Kedua-duanya juga berkata bahawa kerajaan PH telah membuat keputusan mengenai hala tuju projek itu pada Februari 2020 berdasarkan cadangan jawatankuasa siasatan khas mengenai tadbir urus awam, perolehan dan kewangan, tetapi kerajaan PH tumbang pada bulan yang sama.

Mereka juga mendakwa bekas Perdana Menteri Datuk Seri Najib Razak dan Zahid bertanggungjawab atas kegagalan projek itu kerana mereka meluluskannya tanpa perundingan yang sewajarnya dengan pakar.

Apa selanjutnya?

Pada sidang medianya, Pengerusi PAC yang mengetuai siasatan ke atas kontrak itu, telah membuat tujuh cadangan, termasuk menyahklasifikasi laporan mengenai perolehan LCS supaya ia boleh diteliti.

Beliau juga berkata, perolehan peralatan pertahanan negara perlu mengutamakan keperluan pengguna akhir, iaitu dalam kes LCS ialah TLDM.

Wong juga berkata Kementerian Pertahanan harus menyemak semua pilihan dan menentukan tindakan terbaik untuk projek LCS dan memastikan wang rakyat dibelanjakan dengan penuh tanggungjawab.

Kementerian juga diberitahu untuk membentangkan kemajuan projek itu kepada PAC setiap tiga bulan sehingga ia siap.

Timbalan Menteri Pertahanan Ikmal Hisham Abdul Aziz memberitahu Dewan Negara pada 27 Julai bahawa Suruhanjaya Pencegahan Rasuah Malaysia (SPRM) telah menyelesaikan siasatannya mengenai perkara itu.

“Pertuduhan telah disyorkan dan kini terpulang kepada Peguam Negara untuk memutuskan tindakan seterusnya,” katanya dipetik The Star.

Pada Isnin, Hishammuddin, pula memberitahu Dewan Rakyat bahawa Kementerian Pertahanan diberi tempoh enam bulan untuk memulihkan projek itu dan beliau percaya kapal pertama akan dihantar dalam tempoh dua tahun.

“Kita akan lihat bagaimana kita boleh memastikan kapal yang dijanjikan dihantar dan mereka yang bersalah dihadapkan ke muka pengadilan,” katanya seperti dilaporkan Bernama.

Perdana Menteri Datuk Seri Ismail Sabri Yaakob berjanji siasatan berhubung isu itu akan dijalankan secara telus dan kerajaan tidak akan melindungi mana-mana pihak yang terlibat.

“Kabinet telah menggesa SPRM mempercepatkan siasatannya dan jika ada bukti konkrit, peguam negara perlu mendakwa mereka yang bertanggungjawab dan membawa mereka ke muka pengadilan,” katanya dalam satu kenyataan pada Rabu.

Katanya, beliau telah menghubungi Peguam Negara Tan Sri Idrus Harun dan Ketua Pesuruhjaya SPRM Tan Sri Azam Baki selepas mesyuarat Kabinet untuk bertindak segera mengikut keputusan mesyuarat.

Ismail Sabri berkata kerajaan komited untuk meneruskan projek LCS demi keselamatan negara, selaras dengan keperluan TLDM. – CNA


Letusan gunung berapi lumpur di Tabin bukan kali pertama

Letusan gunung berapi lumpur di Lipad Mud Volcano, Taman Hidupan Liar Tabin dekat sini semalam yang tular di media sosial bukan pertama kali berlaku sebaliknya pernah terjadi pada 2014.

Pengurus Besar Tabin Wildlife Holidays, Lawrence Chin berkata kejadian semalam disaksikan kira-kira lapan individu termasuk pelancong serta pemandu pelancong.

“Ada pemandu pelancong dan pelancong dalam perjalanan untuk memerhati burung dan melawat kawasan sekitar, tiba-tiba berlaku letusan kuat dan buih-buih keluar, kejadian berlaku kira-kira 10 minit,” katanya ketika dihubungi Bernama.

Semalam, beberapa laman Facebook memuat naik video letusan gunung berapi lumpur berkenaan dan mendapat perhatian warganet.

Chin berkata lumpur yang dimuntahkan daripada letusan itu selamat dan tidak panas.

Sementara itu, pemandu pelancong Hamit Suban, 43, menyaksikan kejadian itu pada 10 pagi ketika membawa beberapa pelancong asing memulakan lawatan ke dalam kawasan hutan Tabin.

“Program pertama kami selepas bersarapan adalah melawat kawasan gunung berapi lumpur di dalam kawasan Tabin, saya membawa sekumpulan pelancong dari Amerika Syarikat dengan berjalan kaki sejauh 700 meter ke lokasi berkenaan.

“Ketika kami naik ke menara pemerhati untuk melihat burung dan haiwan lain, tiba-tiba kami terdengar bunyi dentuman kuat sebelum mendapati berlaku letusan lumpur di kawasan itu,” katanya yang bekerja sebagai pemandu pelancong sejak 2005 di Borneo Eco Tours Kinabatangan dan menambah kejadian itu merupakan pertama kali disaksikan.

Selain itu, pemandu pelancong dari Tabin Wildlife Resort, Amrafel Marang, 42, yang sudah 23 tahun bekerja di kawasan itu berkata lumpur terbabit cukup kaya dengan sumber mineral, sehingga menarik kehadiran haiwan ke tempat berkenaan.

“Letusan ini bukan pertama kali, ia pernah berlaku pada 2014 dan 2019, cuma kali ini ia sempat dirakam berbanding sebelum ini,” katanya.


Bahaya makan manis berlebihan

Mengulas tentang keghairahan makan makan manis, Norhamizah berkata, keinginan yang tinggi pada makanan yang manis berlaku apabila kita tidak makan makanan yang seimbang dan memakan terlalu banyak karbohidrat. Untuk pengetahuan, karbohidrat adalah sumber tenaga utama dan tidak kekal lama dalam perut setelah kita memakannya.


2,762 kes semalam, 4 kematian

Jumlah jangkitan harian Covid-19 di seluruh negara dalam tempoh 24 jam semalam (Khamis, 27 Oktober 2022) melonjak lagi kepada 2,762 kes, berbanding 2,136 yang dilaporkan pada Rabu.

Daripada jumlah itu, 2,754 adalah jangkitan tempatan, manakala lapan lagi kes import.

Kementerian Kesihatan (KKM), hari ini memaklumkan angka itu menjadikan jumlah kumulatif positif Covid-19 sejak 25 Januari 2020 hingga semalam meningkat kepada 4,890,437 kes, dengan 4,825,255 pesakit telah sembuh, termasuk 1,271 yang pulih semalam.

Menurut data laman sesawang Github KKM, daripada jumlah kes baharu itu, 2,080 kes melibatkan individu yang telah menerima suntikan dos penggalak; 460 kes (penerima dua dos); 217 kes (individu tidak divaksinasi); dan lima kes (individu belum lengkap divaksinasi).

Sementara itu, data laman sesawang KKMNOW juga menunjukkan sehingga kini 28,720 kes masih aktif, meningkat lagi berbanding 27,233 kes yang dilaporkan sehingga Rabu.

Daripada jumlah itu, 27,503 pesakit masih menjalani kuarantin di rumah (26,060 pesakit pada Rabu); 1,170 dirawat di hospital, naik berbanding 1,125 pada Rabu.

Seramai 47 pesakit dimasukkan ke unit rawatan rapi (48 pada Rabu), dengan 30 daripadanya memerlukan alat bantuan pernafasan (27 Selasa).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, KKM juga memaklumkan empat pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau brought in death (BID).

Semua kes kematian dicatat di Johor; Kuala Lumpur (BID); Perak; dan Pulau Pinang (BID).

Rekod itu menjadikan jumlah pesakit yang meninggal dunia sejak kes pertama dilaporkan pada 17 Mac 2020 lalu hingga semalam meningkat kepada 36,462 kes.

Jumlah itu, termasuk 7,760 kes kematian di luar fasiliti kesihatan atau brought in death (BID).


Putrajaya-Jakarta setuju laksana koridor perjalanan awal tahun depan

Malaysia dan Indonesia bersetuju untuk melaksanakan satu koridor perjalanan antara kedua-dua negara melalui aturan Travel Corridor Arrangement (TCA) atau Laluan Perjalanan Lengkap Vaksin (VTL).

Perdana Menteri, Datuk Seri Ismail Sabri Yaakob mengumumkan perkara itu menyusul pertemuan dengan Presiden Indonesia, Joko Widodo di Istana Presiden di Jakarta hari ini.

Beliau berkata sebagai permulaan, inisiatif koridor perjalanan ini akan menghubungkan Kuala Lumpur dan Jakarta melalui jalan udara, kemudian boleh ditambah destinasi-destinasi lain yang telah menunjukkan risiko yang rendah.

“Ia akan memberi keutamaan kepada mereka yang telah divaksinasi penuh, bagi kategori pengembara untuk tujuan rasmi, perniagaan, perubatan dan kemanusiaan.

“Koridor perjalanan ini juga akan melibatkan pengiktirafan bersama sijil vaksinasi COVID-19 dan standard keputusan ujian saringan PCR COVID-19,” katanya dalam kenyataan bersama Jokowi.

Mengulas lanjut, beliau berkata inisiatif tersebut akan memudahkan pergerakan semula rakyat kedua-dua negara.

Sebelum ini, Malaysia dan Singapura bersetuju melancarkan VLT antara Lapangan Terbang Changi dan Lapangan Terbang Antarabangsa Kuala Lumpur (KLIA) mulai 29 November 2021.

Di bawah inisiatif ini, pengembara yang sudah mendapat vaksin penuh akan dapat melakukan perjalanan antara Malaysia dan Singapura, dan tertakluk kepada ujian Covid-19 sebagai ganti kepada perintah kuarantin atau notis duduk rumah.

Ismail Sabri berkata pembukaan semula sempadan secara kaedah yang selamat adalah penting dalam mengimbangi di antara keperluan membuka dan membangunkan semula ekonomi dan menjaga aspek keselamatan dan kawalan kesihatan awam.

Beliau dan Jokowi berharap inisiatif tersebut dapat dimuktamadkan segera dan mula dilaksanakan pada awal tahun 2022. – Agensi


Sanusi harap aura PRN sampai ke PRK Pulai dan Simpang Jeram, bagi Bang Non demam

Aura gelombang rakyat di enam Pilihan Raya Negeri (PRN) sebelum ini diharapkan sampai dalam dua Pilihan Raya Kecil (PRK) Pulai dan Simpang Jeram, kata Datuk Seri Muhammad Sanusi Md Nor.

Menteri Besar Kedah yang dilantik semula selepas kemenangan bergaya 33-3 pada PRN 12 Ogos berkata dua PRK tersebut penting bagi menyampaikan isyarat kepada Perdana Menteri Datuk Seri Anwar Ibrahim yang juga digelar sebagai ‘Bang Non’ terhadap kegagalan pentadbirannya.

“Saya harap Simpang Jeram ini akan menerima aura dari Terengganu dari Kelantan dari Negeri Sembilan, Pulau Pinang, Selangor.

“Tuan-tuan sekalian, gelombang Perikatan Nasional ini telah melanda negeri di pantai timur di utara dan telah turun selatan tanah air. Dan saya yakin Simpang Jeram dan Pulai ini akan menjadi penentu penting untuk kita hantar mesej kepada Bang Non (Anwar),” katanya semasa ceramah di Markas PAS Bakri, malam tadi.

Selain Sanusi, turut hadir ke pelancaran jentera dan pengisytiharan calon PN adalah Menteri Besar Terengganu, Datuk Seri Dr Ahmad Samsuri Mokhtar.

Pengarah Pilihan Raya PN itu juga berkata kemenangan dua PRK tersebut tidak mustahil dan boleh memberi impak besar.

“Sungguh ni, Bang Non duduk ketaq (gementar) dah tue… Hampa bagi dia demam sama. Insya-Allah bukan perkara yang mustahil benda ni boleh berlaku.

“Siapa sangka negeri terkuat DAP di dunia Pulau Pinang? Kalah 11 kerusi,” katanya lagi.

Menurut Sanusi lagi, jika kerajaan campuran Pakatan Harapan (PH)-UMNO tewas lagi dua PRK, ia sekurang-kurangnya dapat menyekat kerakusan mereka yang berterusan menekan dan menzalimi lawannya.

“Kita dah lihat, kita dah saksikan gaya kepimpinan PH-BN (Barisan Nasional) ini bila dia dah dapat kuasa… Sikap, sifat dia telah terserlah kerakusan yang teramat sangat,” katanya lagi.

Kehadiran Sanusi semasa program ceramah di Bakri disambut dengan sorakan serta laungan takbir daripada orang ramai khusunya penyokong parti berkenaan yang menunggu sejak jam 8.30 malam.

PN meletak pakar bedah, Dr Mazri Yahya menentang calon Pakatan Harapan (PH) dari Amanah, Nazri Abd Rahman pada Pilihan Raya Kecil (PRK) DUN Simpang Jeram, manakala Zulkifli Jaafar pula diletak sebagai calon Parlimen Pulai.

Penamaan calon bagi PRK Parlimen Pulai dan DUN Simpang Jeram pada Sabtu ini.

Kedua-dua kerusi itu kosong selepas kematian penyandangnya, Datuk Seri Salehuddin Ayub pada 23 Julai lalu akibat pendarahan otak.


PAC panggil Tengku Zafrul, Khairy jelaskan isu MySejahtera

Jawatankuasa Kira-Kira Wang Negara (PAC) memanggil Menteri Kewangan Tengku Datuk Seri Zafrul Tengku Abdul Aziz dan Menteri Kesihatan Khairy Jamaluddin Abu Bakar ke prosiding untuk memberi penjelasan berhubung isu lesen MySejahtera.

Perkara itu diumumkan Pengerusi PAC, Wong Kah Woh hari ini dan bakal mengumumkan tarikh prosiding tersebut dalam masa terdekat.

“Tarikh dan masa prosiding akan ditetapkan dan diumumkan dalam masa terdekat,” katanya dalam kenyataan.

Selain itu, PAC juga akan menggunakan punca kuasa mengikut Peraturan Mesyuarat 83(2) serta Perkara 11(b) Pekeliling Am Bil 2 Tahun 1982 dalam mengendalikan prosiding ini.

Baru-baru ini, PAC mempersoalkan pengambilalihan MySejahtera oleh MySJ Sdn Bhd daripada KPISoft, atau kini dikenali sebagai Entomo Malaysia.

Kabinet dilaporkan sudah memberikan “lampu hijau” kepada Kementerian Kesihatan pada November, untuk melantik MySJ mengambil alih aplikasi itu menerusi runding terus.

Sebelum ini, Khairy menegaskan aplikasi itu adalah kepunyaan kerajaan dengan kementeriannya dilantik sebagai “pemilik asal” MySejahtera bagi pengurusan kesihatan awam negara.

Wong berkata, PAC berpandangan isu berhubung pembangunan dan perolehan aplikasi MySejahtera perlu dijelaskan secara telus di hadapan jawatankuasa itu sebagai sebuah jawatankuasa nonpartisan atas kepentingan rakyat dan negara.

“Khasnya mengenai pelantikan sebuah syarikat swasta sebagai pengendali aplikasi MySejahtera secara rundingan terus serta kos yang terlibat.

“Tambahan pula ia membabikan isu berhubung keselamatan data peribadi rakyat sekali gus mengelakkan pihak yang tidak bertanggungjawab daripada mengambil kesempatan atas maklumat peribadi rakyat,” kata Wong lagi.


Kuasa saya, jelas Azhar isu batal minta Kor Ming ketuai sidang Parlimen

Speaker Dewan Rakyat, Datuk Azhar Azizan Harun berkata beliau mengubah fikiran di saat akhir dan membatalkan permintaannya supaya Ahli Parlimen (MP) Teluk Intan, Nga Kor Ming mengetuai sidang petang semalam.

Menurutnya, beliau tidak menerima tekanan daripada mana-mana pihak untuk membatalkan permintaan itu pada saat akhir.

Beliau menjelaskan mengikut Peraturan Mesyuarat 7 (3) adalah kuasanya untuk meminta sesiapa sahaja bagi mempengerusikan mesyuarat buat sementara sehingga beliau kembali.

“Jadi saya beri surat kepada YB Teluk Intan (Kor Ming) dan saya berterima kasih kerana beliau bersedia untuk menerimanya.

“(Tetapi) saya menukar fikiran saat akhir. Untuk soalan pertama, prosiding itu sah sebab saya balik semula mengetuai mesyuarat dan bagi soalan kedua saya tidak diberi tekanan oleh sesiapa pun untuk mengubah fikiran itu,” katanya menjelaskan kedudukan sebenar isu surat yang dikeluarkannya yang meminta Kor Ming menggantikan beliau buat sementara semalam.

Beliau berkata demikian ketika menjelaskan perkara itu setelah dibangkitkan MP Gobind Singh Deo (PH-Puchong) pada sidang di Dewan Rakyat hari ini.

Semalam Azhar meminta Kor Ming, yang juga bekas Timbalan Speaker Dewan Rakyat, untuk mempengerusikan sidang Parlimen tetapi dikatakan dihalang seorang menteri kanan yang tidak dinamakan.

Minggu lalu, Azhar turut menjemput MP Pengerang daripada UMNO Datuk Seri Azalina Othman Said, – bekas timbalan speaker yang meletak jawatan – untuk mempengerusikan sidang Parlimen.

Sementara itu pertikaman lidah berlaku antara Gobind yang mencabar Menteri Kanan Perdagangan Antarabangsa dan Industri, Datuk Seri Azmin Ali untuk mendedah sama ada beliau adalah menteri kanan yang dilaporkan menyekat Kor Ming daripada mempengerusikan sesi petang persidangan Dewan Rakyat, semalam atau sebaliknya.

Bagaimanapun, Timbalan Speaker Datuk Rashid Hasnon yang mempengerusikan mesyuarat ketika itu mematikan pembesar suara Gobind dan Azmin.


Polis Pulau Pinang pantau e-skuter

Polis Pulau Pinang menjalankan pemantauan secara berkala berhubung penggunaan e-skuter di negeri itu terutama di sekitar George Town, bagi mengelak pelanggaran undang-undang.

Ketua Polis Pulau Pinang Datuk Mohd Shuhaily Mohd Zain berkata setakat ini pihaknya dan Majlis Bandaraya Pulau Pinang (MBPP) tidak mengeluarkan sebarang lesen kepada pengendali aktiviti e-skuter di negeri itu.

“Anggota polis yang menjalankan pemantauan telah memberi amaran dan nasihat kepada pengendali skuter elektrik sewaan dan orang ramai agar tidak melakukan apa-apa kegiatan atau aktiviti yang boleh membawa kepada perkara yang melanggar peraturan dan kesalahan lalu lintas.

“Kami bimbang ia akan mendatangkan bahaya ke atas nyawa mereka sendiri dan keselamatan pengguna jalan raya yang lain, malah diingatkan bahawa penggunaan e-skuter adalah atas tanggungjawab mereka sendiri,” katanya seperti dilaporkan Bernama, hari ini.

Beliau berkata demikian mengulas klip video tular di media sosial yang mendakwa sekumpulan remaja menunggang e-skuter secara berbahaya di Lebuh Pantai, dekat sini dalam kejadian pada 2.24 pagi, beberapa hari lalu.

Mohd Shuhaily berkata buat masa kini, e-skuter adalah dilarang di atas jalan raya dan ia merupakan kesalahan mengikut Seksyen 54 Akta Pengangkutan Jalan (APJ) 1987.

Polis juga katanya mengingatkan penyewa mengenai Seksyen 3(1) APJ 1987 yang memperuntukkan mana-mana orang dilarang menggunakan kenderaan mikromobiliti tertentu di atas mana-mana bahagian jalan.

Sementara itu, dalam perkembangan lain beliau berkata pihak polis mengambil beberapa alternatif bagi mengurangkan kesesakan lalu lintas yang teruk ketika waktu puncak dari Lebuhraya Tun Dr Lim Chong Eu menghala ke Jambatan Pulau Pinang selepas menerima aduan orang ramai.

Katanya antaranya alternatif itu ialah menempatkan anggota trafik di lampu isyarat dan beberapa lokasi lain bagi melancarkan perjalanan dan memastikan pengguna jalan raya dapat sampai ke rumah sebelum waktu berbuka puasa sepanjang Ramadan ini.

“Menurut statistik polis, anggaran kenderaan di Jambatan Pulau Pinang ke Lebuhraya Tun Dr Lim Chong Eu dan sebaliknya ketika waktu puncak (6.30 pagi hingga 9 pagi dan 5 petang hingga 8 malam) ialah 20,000 hingga 30,000 kenderaan.

“Kesesakan turut berlaku dari bulatan Bayan Baru hingga ke Teluk Kumbar dan sebaliknya dengan waktu puncaknya dari 7,000 hingga 8,000 kenderaan,” katanya sambil menasihatkan pengguna jalan raya memandu secara berhemah.


Mangsa banjir sehingga tengah malam tadi turun kepada 21,208

Jumlah mangsa banjir dan tanah runtuh di lima negeri – Kelantan, Terengganu, Sarawak, Sabah dan Perak – sehingga jam 12 tengah malam tadi (24 Disember 2022), mulai turun, dengan tiada lagi mangsa di Johor yang ditempatkan di pusat pemindahan sementara (PPS).

Menurut laporan Agensi Pengurusan Bencana Negara (NADMA) seramai 21,208 mangsa daripada 6,726 keluarga di 18 daerah di lima negeri itu ditempatkan di 98 PPS.

Jumlah itu menurun berbanding 21,648 mangsa daripada 6,818 keluarga yang ditempatkan di 120 PPS sehingga jam 4 petang, 24 Disember, menurut data dikeluarkan NADMA tengah malam tadi.

Di Kelantan, angka terbaharu dikeluarkan itu menunjukkan jumlah mangsa banjir berkurangan kepada 12,786 orang daripada 4,393 keluarga, berbanding 12,891 mangsa daripada 4,425 keluarga yang direkodkan pada jam 4 petang semalam.

Daripada jumlah itu, seramai 10,444 mangsa daripada 3,618 keluarga di Pasir Mas ditempatkan di 21 PPS, manakala di Tumpat pula melibatkan 2,342 mangsa daripada 775 keluarga dan lapan PPS.

Di Terengganu, seramai 5,885 mangsa banjir daripada 1,672 keluarga dari tujuh daerah kini ditempatkan di 42 PPS.

Kuala Nerus mencatat jumlah tertinggi mangsa banjir iaitu seramai 2,212 orang daripada 575 keluarga yang ditempatkan di 11 PPS, Hulu Terengganu (1,288 mangsa/482 keluarga/7 PPS); dan Kuala Terengganu (931 mangsa/262 keluarga/5 PPS).

Ia diikuti Dungun dengan seramai 773 mangsa daripada 207 keluarga yang berlindung di sembilan PPS; Besut (479 mangsa/122 keluarga/7 PPS); Setiu (126 mangsa/23 keluarga/2 PPS); dan Marang (76 mangsa di sebuah PPS).

Di Sarawak, sehingga tengah malam tadi jumlah mangsa banjir meningkat kepada 1,481 orang daripada 388 keluarga, berbanding 1,410 daripada 363 keluarga yang dicatat sehingga jam 4 petang semalam.

Daripada jumlah itu, seramai 492 mangsa daripada 121 keluarga di Kuching ditempatkan di empat PPS; diikuti Samarahan (425 mangsa/112 keluarga/6 PPS); Serian (271 mangsa/79 keluarga/4 PPS); dan Betong (236 mangsa/69 keluarga/2 PPS).

Di Sabah pula seramai 987 mangsa daripada 255 keluarga dipindahkan ke sembilan PPS setelah banjir melanda kawasan rumah mereka.

Seramai 721 mangsa daripada 163 keluarga di Pitas dipindahkan ke enam PPS; diikuti Kota Belud (212 mangsa/77 keluarga/dua PPS); dan Kota Kinabalu (54 mangsa/15 keluarga/satu PPS).

Sementara itu, seramai 56 mangsa banjir daripada 13 keluarga di Hilir Perak ditempatkan di sebuah PPS, manakala 13 mangsa daripada lima keluarga di Bagan Datuk juga dipindahkan ke sebuah PPS.


Singapura catat 15,836 kes baharu

Kementerian Kesihatan Singapura (MOH) melaporkan 15,836 jangkitan baharu Covid-19 dikesan di negara itu dalam tempoh 24 jam semalam, turun berbanding 18,094 yang dicatat pada Jumaat.

Empat pesakit Covid-19 juga meninggal dunia semalam, kata MOH dalam kenyataan malam tadi.

Jumlah pesakit yang dimasukkan ke hospital sebanyak 1,491, meningkat daripada 1,458 berbanding pada Jumaat, MOH dalam kemas kini laman sesawangnya.

Untuk hari ke-15 berturut-turut, jumlah kemasukan ke hospital telah melebihi 1,000 kes.

Terdapat 43 pesakit di unit rawatan rapi, meningkat daripada 39 pada Jumaat, manakala seramai 182 pesakit memerlukan sokongan oksigen.

Daripada 15,699 kes tempatan yang direkodkan pada Sabtu, 13,995 dikesan melalui ujian pantas antigen (ART), di mana pesakit tidak menunjukkan gejala atau hanya mengalami gejala ringan.

Sebanyak 1,704 kes lagi dikesan melalui ujian tindak balas rantai polimerase (PCR).

Terdapat juga 137 kes import baharu, dengan 71 dikesan melalui ujian PCR dan 66 melalui ART.

Kadar jangkitan Covid-19 mingguan berada pada 1.54, meningkat daripada 1.46 pada Jumaat.

Sejak awal 2020 lalu hingga Jumaat, Singapura merekodkan kumulatif positif sebanyak 567,355 kes dan 941 kematian.

Kira-kira 94 peratus daripada populasi yang layak telah lengkap menerima vaksin Vovid-19, manakala 65 peratus telah menerima suntikan penggalak. – Agensi


Miskin bandar di Selangor, KL mula dapat bantuan PRIHATIN Kasih

Kementerian Kewangan (MoF) mula menyalurkan bantuan barangan dapur menerusi projek perintis Program PRIHATIN Kasih kepada golongan miskin bandar yang layak di Selangor dan Kuala Lumpur sejak 1 Julai lalu.

Menurut kenyataan MoF hari ini projek perintis itu dimulakan susulan pelaksanaan Perintah Kawalan Pergerakan Diperketat (PKPD) di beberapa mukim di Selangor dan Kuala Lumpur.

Katanya, kerajaan memperuntukkan RM100 juta bagi melaksanakan PRIHATIN Kasih di bawah pakej PEMERKASA untuk membantu menampung kos sara hidup golongan miskin bandar.

“Program bantuan barangan dapur ini disalurkan secara tanpa tunai melalui MyKad dan akan memanfaatkan 300,000 isu rumah di bandar utama di seluruh Malaysia.

“Keluarga yang menerima PRIHATIN Kasih dipilih daripada keluarga miskin bandar dengan mengambil kira pangkalan data dari Jabatan Kebajikan Masyarakat dan e-Kasih yang seterusnya disemak silang dengan pangkalan data BPR,” katanya.

Menurut Mof program itu membabitkan bantuan bulanan sebanyak RM100 untuk tiga bulan yang boleh digunakan untuk pembelian barangan makanan asas seperti makanan dalam tin, susu bayi, beras, minyak masak, telur dan sebagainya.

Katanya, program itu juga membabitkan lebih 300 rantaian pasar raya dan kedai di seluruh negara, termasuk Mydin, Giant, Econsave, The Store, Pacific, Milimewa, 99 Speedmart, Lotus Store (Tesco) serta kedai runcit.

“Penerima PRIHATIN Kasih yang layak akan menerima khidmat pesanan ringkas (SMS) dari MyKasih untuk mengesahkan status mereka sebagai penerima manfaat di bawah program ini berserta tarikh dan masa untuk sesi taklimat orientasi di kedai runcit terdekat,” kata MoF.

MoF berkata program MyKasih adalah pelengkap kepada Program bakul Makanan yang diumumkan di bawah pakej bantuan termasuk PERMAI dan PEMULIH.


Anwar tak akan biar Zahid tumbang demi survival politik dan kerusi PM

Oleh KP

UMNO yang kononnya digelar ‘parti keramat Melayu’ itu sekali lagi bakal menahan gelombang dahsyat rakyat, setelah mereka ‘melacurkan’ prinsip perjuangan, selain dilihat telah menipu rakyat, khususnya akar umbi, apabila bekerjasama dengan DAP serta Pengerusi Pakatan Harapan (PH) Datuk Seri Anwar Ibrahim.

Berhadapan pilihan raya negeri (PRN) di Kedah, Kelantan, Terengganu, Pulau Pinang, Selangor dan Negeri Sembilan, UMNO sudah patah taringnya untuk berhadapan ahli, penyokong dan rakyat dalam menjawab pembohongan ‘No Anwar No DAP’.

Desakan-desakan supaya Presiden UMNO yang juga Pengerusi Barisan Nasional Datuk Seri Ahmad Zahid Hamidi meletak jawatan, juga tidak dipedulikan, malah beberapa pemimpin veteran yang lantang menegurnya turut dipecat, selain bahagian UMNO digantung.

Dengan hanya menang 26 daripada 120 kerusi yang ditandingi pada PRU-15 lalu – kekalahan paling teruk dalam sejarah sejak PRU pertama 1955 – apakah UMNO mampu bangkit secepat itu untuk menghadapi PRN enam negeri yang dijangka diadakan dalam tempoh empat lima bulan lagi?

Jika setelah kalah teruk dalam PRU-14 pada 2018 lalu, sehingga UMNO hilang kuasa pemerintahan negara gara-gara seorang pemimpinnya – Datuk Seri Najib Razak yang terlibat dalam skandal 1MDB – parti itu masih tidak mampu bangkit menghadapi PRU-15, adakah dalam PRN yang semakin hampir ini mereka berupaya memberi saingan.

Hanya dengan meletakkan pemimpin lain – contohnya Khairy Jamaluddin atau Datuk Seri Hishammuddin Hussein – menggantikan Zahid dan membatalkan kerjasama dengan PH, khususnya DAP, besar kemungkinan UMNO akan beroleh simpati dan sokongan orang Melayu semula.

Tetapi, mustahil Zahid akan melepaskan kerusi presiden, apa lagi kini beliau telah dilantik sebagai Timbalan Perdana Menteri – jawatan yang mengikat beliau kepada cikgunya Datuk Seri Anwar Ibrahim.

Seorang ahli Majlis Tertinggi (MT) UMNO yang enggan namanya disiarkan mengakui Zahid tidak akan turun daripada kerusi presiden.

Malah, menurutnya jika pertandingan bagi jawatan itu dibenarkan dalam pemilihan parti tahun ini, Zahid akan mendapat sokongan padu daripada rakan politik daripada PKR dan AMANAH.

Katanya, Anwar tidak akan membenarkan Zahid kalah – jika ada pertandingan – dan digantikan pemimpin lain, khususnya mereka yang lantang menolak kerjasama dengan PH dan DAP.

“Kekalahan Zahid akan menjejaskan kerajaan pimpinan Anwar… itu saja. Pentaksub presiden dan pastinya, Anwar bersama rakan lain, kecuali DAP, akan berusaha sedaya upaya mengekalkan Zahid.

“Zahid kena terus mengetuai UMNO supaya dapat kekal menyokong Anwar,” kata ahli MT itu yang juga ketua UMNO bahagian.

Beliau mengakui akar umbi semakin tidak pedulikan apa yang akan berlaku kepada UMNO pada masa depan.

“Maklumat yang diperoleh mengatakan akan ada undi protes daripada akar umbi dan penyokong UMNO dalam PRN enam negeri berkenaan tidak lama lagi. Sama ada mereka tidak keluar mengundi atau memilik menyokong Perikatan Nasional sebagai tanda protes.

“Apa lagi isu pembahagian kerusi yang akan ditandingi pada PRN itu akan mencetuskan rasa tidak puas hati akar umbi. Adakah UMNO akan berkempen sepentas dengan PKR, AMANAH dan DAP?

“Adakah pemimpin UMNO akan turun berkempen meminta pengundi Melayu memilih calon PKR dan AMANAH, atau merayu mereka mengundi calon Melayu daripada DAP?

“Apa pun, jika Zahid kekal presiden, UMNO terus bekerjasama dengan PH dan DAP, minta maaf… saya tidak nampak UMNO mampu memberi saingan kepada PAS dan Bersatu dalam PRN akan datang.

“Malah, kerusi-kerusi yang kini dimiliki UMNO di Dewan Undangan Negeri (DUN), khususnya di Selangor dan Negeri Sembilan, dijangka terlepas kepada Perikatan Nasional.

“Demikian juga beberapa kerusi PKR dan AMANAH di kawasan majoriti kaum Cina yang kini menganggap mereka telah tertipu apabila PH mengambil UMNO sebagai rakan, sedangkan sebelum ini mereka ditanam doktrin mengatakan UMNO adalah parti penyamun dan perasuah.

“Kita akan lihat nanti (dalam PRN) bagaimana keadaan UMNO, BN dan PH seterusnya dalam merebut 245 kerusi DUN di enam negeri berkenaan,” katanya tidak yakin UMNO mampu merampas Kedah, Kelantan dan Terengganu.


186 kes baharu, satu kematian

Jangkitan harian Covid-19 dalam tempoh 24 jam semalam (Ahad, 19 Februari 2023) turun lagi kepada 186 kes, berbanding 212 kes yang dicatat pada Sabtu, 241 pada Jumaat, dan 281 (Khamis), lapor Kementerian Kesihatan (KKM), hari ini.

Daripada jumlah itu lima adalah kes import.

Menurut data laman sesawang Github Kementerian Kesihatan (KKM) yang dikemas kini tengah malam tadi, jangkitan baharu itu, termasuk sembilan kes melibatkan kanak-kanak berusia 0 hingga 12 tahun, berbanding lima pada Sabtu.

Empat daripada kes itu melibatkan kanak-kanak berusia 0 hingga empat tahun, dan lima lagi kes (lima hingga 12 tahun).

Jumlah itu menjadikan kumulatif jangkitan sejak kes pertama Covid-19 dilaporkan di Malaysia pada 25 Januari 2020 sebanyak 5,041,007 kes, dengan 4,994,560 pesakit telah pulih, termasuk 310 yang sembuh semalam.

Daripada jumlah jangkitan semalam juga, 141 kes melibatkan individu yang telah menerima suntikan vaksin penggalak; 20 kes (individu lengkap vaksinasi); satu kes (individu belum lengkap vaksinasi); dan 24 kes (individu tidak divaksinasi).

Menurut data laman sesawang KKMNow pula, sebanyak 9,333 kes masih aktif, naik sedikit berbanding 9,306 pada Sabtu.

Sehingga semalam juga seramai 9,000 pesakit Covid-19 masih menjalani kuarantin di rumah (8,968 pada Sabtu), sementara 326 pesakit mendapatkan rawatan di hospital, turun berbanding 332 pada Sabtu.

Jumlah pesakit yang dimasukkan ke unit rawatan rapi sehingga semalam adalah seramai tujuh orang, berbanding enam pada Sabtu, dengan empat daripadanya memerlukan alat bantuan pernafasan.

KKM juga melaporkan seorang pesakit meninggal dunia akibat komplikasi Covid-19, semalam di Johor.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,956 kes, termasuk 7,872 kes kematian di luar fasiliti kesihatan atau ‘brought in death’ (BID).

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Rakaman audio tular: Wisma Putra serah kepada polis jalankan siasatan

Wisma Putra mengesahkan Jawatankuasa Siasatan Dalaman Kementerian Luar Negeri telah memanggil individu yang disyaki membuat rakaman yang mengandungi tuduhan tidak berasas terhadap Kementerian Luar baru-baru ini.

Dalam kenyataan hari ini, Wisma Putra berkata individu itu telah membuat pengakuan sepenuhnya bahawa rakaman suara itu dibuat olehnya sendiri sebelum menyampaikan kepada kepada seorang ‘Datin’.

“Individu yang bergelar “Datin” itu merupakan seorang pegawai kepada bekas Menteri Luar Negeri sebelum pemerintahan Kerajaan Pakatan Harapan ataupun Kerajaan Perikatan Nasional,” kata kenyataan itu.

Wisma Putra berkata memandangkan laporan telah dibuat, maka siasatan jawatankuasanya akan diserahkan kepada pihak polis untuk tindakan sewajarnya.

Pada 12 April lalu, Wisma Putra berkata siasatan dalaman dibuat berhubung audio berdurasi 2.15 saat tular di media sosial.

Audio itu berkenaan mesej seorang lelaki kepada seorang ‘Datin’ yang dipercayai menyatakan permasalahan dalaman kementerian itu.

Ia dipercayai merujuk isu dua diplomat tertinggi ‘direhatkan’ susulan lawatan Perdana Menteri Datuk Seri Ismail Sabri Yaakob ke Emiriah Arab Bersatu (UAE) baru-baru ini, yang tidak diurus dengan sempurna.

Sebelum ini, Wisma Putra memaklumkan bahawa langkah memanggil pulang duta besar Malaysia ke UAE dan konsul jeneral di Dubai adalah disebabkan kegagalan dua pegawai terbabit menguruskan lawatan Ismail Sabri ke Dubai pada 29 hingga 31 Mac lalu.

Dua pegawai kanan terbabit gagal menyelaras urusan pentadbiran dan logistik bagi lawatan perdana menteri seperti yang sepatutnya berdasarkan prosedur operasi standard (SOP) bagi lawatan peringkat tertinggi negara di luar negara terutama semasa ketibaan perdana menteri di Dubai pada 29 Mac.

Kegagalan itu termasuk menyebabkan perdana menteri terpaksa menunggu lama di ruang ketibaan biasa bagi urusan pelepasan pasport oleh imigresen Dubai selain tiadanya liputan dan kawalan keselamatan serta pergerakan motoked yang sepatutnya disediakan untuk perdana menteri seperti amalan SOP.


PRU-15 : Gerakan guna logo PN termasuk di Pulau Pinang

Parti Gerakan Rakyat Malaysia (Gerakan) menggunakan logo Perikatan Nasional (PN) termasuk di Pulau Pinang pada Pilihan Raya Umum ke-15 (PRU-15) ini.

Presiden Gerakan, Datuk Dr Dominic Lau Hoe Chai berkata penggunaan logo PN itu muktamad dan tiada perubahan selepas ini.

”Gerakan akan gunakan logo PN pada pilihan raya dan perkara ini sudah muktamad,” katanya pada sidang akhbar sempena pelancaran Bilik Gerakan PN Parlimen Bayan Baru di Georgetown hari ini, lapor Utusan Malaysia.

Sebelum ini, Gerakan Pulau Pinang meminta Ahli Jawatankuasa Gerakan Pusat mempertimbang cadangan menggunakan logo sendiri pada PRU15 meskipun parti itu kini di bawah gabungan PN.

Pengerusi Perhubungan Parti Gerakan Pulau Pinang, Oh Tong Keong berkata perkara itu memandangkan pengundi di Pulau Pinang lebih mengenali logo parti tersebut memandangkan hampir 40 tahun pernah mentadbir di negeri ini.

Menurut Dominic, pihaknya mengakui sebelum ini terdapat pengundi yang tidak mengetahui parti itu telah keluar daripada Barisan Nasional (BN).

”Namun selepas Pilihan Raya Negeri (PRN) Johor dan Melaka, kita dapati peratusan pengundi yang mengetahui kita sudah keluar daripada BN telah meningkat. Kita juga maklumkan kepada pengundi veteran yang mana kita sekarang berada di bawah gabungan PN,” katanya.

Dalam pada itu tambah beliau, Gerakan akan bertanding di 18 kerusi Parlimen seluruh negara pada PRU-15 dan lima Parlimen di Pulau Pinang iaitu Bukit Bendera, Jelutong, Bayan Baru, Tanjung dan Batu Kawan.


Media penting bantu PDRM dalam penyebaran maklumat: Ayob Khan

Pengamal media memainkan peranan penting dalam membantu Polis Diraja Malaysia (PDRM) menyebarkan maklumat dan informasi tepat serta sahih kepada masyarakat, kata Datuk Ayob Khan Mydin Pitchay.

Ketua Polis Johor itu berkata usaha membanteras jenayah dan menjaga keselamatan awam hanya akan lebih berkesan sekiranya pihak media bergandingan tangan bersama PDRM, malah liputan-liputan yang diberikan media juga banyak membantu menaikkan imej pasukan polis pada kaca mata masyarakat.

“Dengan adanya kerjasama ini, saya yakin kita dapat memantapkan lagi sebarang penyaluran maklumat kepada masyarakat. Malah, sumbangan media di Johor amat besar, terutamanya dari segi laporan berhubung kejayaan-kejayaan polis di Johor.

“Inisiatif ini juga berupaya meningkatkan semula imej PDRM dalam kalangan masyarakat,” katanya lapor Bernama.

Beliau menyertai Program Singgah Sahur Kelab Media Johor (KMJ) bersama Menteri Besar Johor Datuk Hasni Mohammad di Ibu Pejabat Polis Kontinjen (IPK) Johor di sini hari ini.

Pada majlis itu, Ayob Khan sempat menunjukkan kemahiran menebar beberapa keping roti canai untuk dihidangkan kepada para tetamu yang menyertai program singgah sahur itu.


Hubungan “intim” politik Najib, Zahid dengan Anwar

Senario politik negara yang sentiasa panas dan tidak berpenghujung dihadapi negara ketika ini berpunca daripada hubungan “intim” politik yang terjalin antara bekas perdana menteri, Datuk Seri Najib Razak bersama Presiden Umno, Datuk Seri Ahmad Zahid Hamidi dengan Ketua Pembangkang, Datuk Seri Anwar Ibrahim.

Di depan mata umum, ketiga-tiga mereka tidak pernah berhenti mengkritik pimpinan Perdana Menteri Tan Sri Muhyiddin Yassin, malah masakan kenyataan mereka ini sentiasa senada kebelakangan ini.

Jadi, tidak terkejut lah sekiranya kenyataan media dikeluarkan mereka juga hampir sama dalam menyerang pimpinan kerajaan Perikatan Nasional.

Anwar sememangnya bijak mencatur politik dan berjaya menyakinkan pimpinan DAP dan Parti Amanah Negara (Amanah) untuk menyokongnya sebagai calon perdana menteri tetapi pada masa sama memeterai perjanjian sulit bersama Najib dan Zahid.

Ia bukan lagi rahsia apabila Anwar bersama Najib dan Zahid sebenarnya sudah sepakat untuk bergabung cuma ia mendapat tentangan di kalangan pimpinan Umno.

Sebenarnya, ketiga-tiga mereka ini sudah bekerjasama sejak pembentangan Belanjawan 2021 tahun lalu bertujuan untuk tidak menyokong belanjawan kerajaan Perikatan Nasional namun langkah mereka tersebut gagal.

Seorang Ahli Parlimen dari Sabah yang juga merupakan pimpinan tertinggi parti Warisan ada memberitahu kepada wartawan Agenda Daily bagaimana pada malam sebelum belanjawan dibentang Najib memanggilnya ke sebuah hotel untuk membincangkan pendirian parti tersebut sama ada mereka menyokong atau menolak belanjawan tersebut.

Ketika perjumpaan sulit tersebut berlangsung, Ahli Parlimen itu memberitahu bagaimana Najib mengambil telefonnya dan menghubungi Anwar untuk memaklumkan bahawa Parti Warisan mengambil pendirian untuk menolak belanjawan yang dibentang oleh Menteri Kewangan.

Situasi Najib menelefon Anwar ketika perjumpaan itu di hadapan Ahli Parlimen Warisan itu memberi isyarat jelas bahawa mereka bertiga sudah mempunyai persefahaman bersama cuma ia tidak didedahkan kepada umum.

Bagaimanapun, Ahli Parlimen tersebut segera menghubungi Presiden Warisan, Datuk Seri Mohd Shafie Apdal bagi memaklumkan langkah yang sedang direncana oleh ketiga-tiga mereka itu.

Keadaan yang berlaku tersebut agak memeranjatkan dan Shafie tidak menyangka sama sekali ketiga-tiga mereka bersekongkol, sudah semestinya pemimpin utama Warisan itu tidak mahu rancangan tersebut berjaya.

Sebaliknya bekas perdana menteri, Tun Dr Mahathir Mohamad bersama beberapa orang Ahli Parlimen Amanah lain yang bangun untuk menolak belanjawan yang dibentang. Usaha tersebut bagaimanapun gagal kerana tidak mempunyai majoriti cukup untuk meminta supaya undian belah bahagi dijalankan.

Lebih mengejutkan, Shafie walaupun dianggap setia kepada Dr Mahathir juga tidak bangun daripada kerusinya dalam Parlimen untuk bersama bekas bosnya itu untuk menolak belanjawan dibentang Menteri Kewangan, Datuk Seri Zafrul Tengku Abdul Aziz.

Ia satu kesipuan dan tamparan kepada Dr Mahathir sebenarnya, langkah Najib, Zahid dan Anwar tersebut berjaya memalukan bekas perdana menteri itu.

Daripada senario tersebut, difahamkan ketiga-tiga mereka mempunyai matlamat lebih jauh iaitu mahu mengumpul sokongan di kalangan pemimpin Umno dan sebelah pembangkang bagi menjayakan langkah jahat untuk menjatuhkan Muhyiddin dalam sidang parlimen yang sepatutnya berlangsung pada Mac ini.

Namun, pengisytiharan “darurat” oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menjadi tembok penghalang kepada niat jahat ketiga-tiga mereka ini.

Najib dan Zahid sebenarnya semakin terdesak apabila sebutan kes-kes mahkamah dihadapi mereka semakin dekat dan tidak mempunyai jalan lain untuk lari daripada hukuman melainkan berpaut kepada Anwar.

Anwar adalah talian hayat politik kepada Najib dan Zahid, hubungan “intim” politik mereka ketika ini sedang berbunga. Malangnya, DAP dan Amanah sekadar menjadi boneka kepada drama politik yang sedang direncana oleh tiga petualang ini.

Kalau dahulu Anwar cuba menonjolkan dirinya sebagai seorang yang bersih dan menentang rasuah, kali ini Anwar sebenarnya adalah rakan “intim” kepada dua tokoh yang berdepan puluhan pertuduhan rasuah di mahkamah.

Tahniah Anwar kerana demi tamak kuasa yang busuk boleh jadi wangi, akhirnya rakyat yang diheret dalam permainan politik rakus mereka bertiga ini.


24 maut selepas banduan merusuh di Ecuador

Tindakan sekumpulan banduan yang merusuh di sebuah penjara di bandar Guayaquil, Ecuador pada Selasa mengakibatkan 24 orang maut manakala 48 yang lain cedera.

Kejadian dikatakan berpunca akibat pergaduhan membabitkan geng di penjara Litoral Penitentiary, lima banduan maut dipenggal, lapor Agensi Anadolu memetik kenyataan pihak berkuasa penjara.

Pasukan polis dan tentera dihantar ke lokasi kejadian bagi mengawal keadaan.

Video yang dikongsi di media sosial menunjukkan ramai banduan naik ke bumbung bangunan penjara dan kendengaran bunyi tembakan serta letupan.

Media tempatan melaporkan rusuhan itu membabitkan gend “Los Lobos” dan “Tiguerones”.

Pada Julai, Presiden Ecuador mengisytiharkan darurat di penjara negara itu selepas berlaku pertempuran antara geng yang meragut 22 nyawa banduan dan puluhan lagi cedera.

Sebelum ini pada 24 Feb sekurang-kurangnya 80 banduan maut dalam rusuhan yang berlaku serentak di penjara di tiga bandar.


Tiada PRK DUN Melor: SPR

Suruhanjaya Pilihan Raya Malaysia (SPR) memaklumkan tidak ada Pilihan Raya Kecil (PRK) bagi mengisi kekosongan luar jangka kerusi Dewan Undangan Negeri (DUN) N.23 Melor, Kelantan.

Setiausaha SPR Datuk Ikmalrudin Ishak berkata mengikut Perkara 46(5) Undang-Undang Perlembagaan Tubuh Kerajaan Kelantan, kekosongan sesuatu kerusi DUN perlu diisi dalam tempoh 60 hari daripada tarikh kekosongan.

“Seandainya kekosongan luar jangka itu dipastikan pada suatu tarikh dalam masa dua tahun dari tarikh Dewan Negeri akan terbubar, mengikut Fasal (3), maka tiada keperluan mengisi kekosongan itu melainkan Speaker secara bertulis memberitahu SPR sebaliknya.

“Sehubungan itu, Speaker DUN Kelantan telah memaklumkan kepada SPR bahawa tiada keperluan bagi mengisi kekosongan luar jangka tersebut,” katanya dalam kenyataan hari ini.

Kerusi DUN Melor kosong susulan penyandangnya Dr Md Yusnan Yusof meninggal dunia pada 30 April 2021.

Ikmalrudin berkata berdasarkan Proklamasi Darurat 2021 yang berkuat kuasa pada 11 Januari 2021 hingga 1 Ogos 2021 dan Seksyen 13 Ordinan Darurat (Kuasa-Kuasa Perlu) 2021, peruntukan Perlembagaan mana-mana negeri berhubung pilihan raya bagi pemilihan ke DUN tidak mempunyai kesan sepanjang tempoh darurat.

Pada PRU14 lalu, Allahyarham daripada Pas menang kerusi DUN Melor dengan memperoleh 7,820 undi menewaskan calon Barisan Nasional, Azmi Ishak yang mendapat 7,173 undi dan Pakatan Harapan, Abdul Aziz Abdul Kadir memperoleh 2,122 undi.


Bot pelancong bawa penumpang lebih berlanggar di Kuala Besut

Siasatan awal insiden pelanggaran dua bot di muara Sungai Besut di Jeti Pelancongan Kuala Besut petang semalam mendapati, lesen bot pelancong itu tamat tempoh 10 Jun lalu, selain nakhodanya berbeza daripada yang didaftarkan.

Ketua Unit Komunikasi Korporat Ibu Pejabat Laut, Jabatan Laut Malaysia (JLM) Muhammad Shuhaimi Abd Rahman berkata pemilik bot itu juga menanggalkan nombor pendaftaran selepas kejadian, lapor Bernama.

Beliau berkata siasatan awal juga mendapati nakhoda bot yang didaftarkan di dalam lesen, adalah berbeza dengan nakhoda semasa kejadian dan lesen bot tersebut dilaporkan telah tamat tempoh pada 10 Jun lalu.

“Pemilik bot juga telah mengalihkan bot yang terbabit kemalangan dan menanggalkan nombor pendaftaran, bagi mengelirukan pihak Pejabat Laut Kuala Besut,” katanya.

Menurutnya penumpang juga dilaporkan menaiki bot di jeti pendaratan persendirian yang tidak sah, dan bukan di bawah seliaan JLM, selain jeti tersebut juga jauh daripada kawalan JLM.

Katanya antara jeti persendirian tidak sah yang sering digunakan pelancong untuk ke Pulau Perhentian dan Pulau Redang dari Besut adalah seperti di tepi pesisir pantai, Bukit Kluang, Pulau Rhu, dan di Sungai Kampung Raja.

“Jeti Penumpang Jabatan Laut Malaysia masih ditutup ekoran Fasa Monsun Timur Laut 2021/2022 yang bermula 3 Nov lepas, dan dijangka berterusan sehingga Mac ini. Hujan berterusan, angin kencang dan laut bergelora berisiko mengancam keselamatan bot-bot untuk beroperasi di laut,” katanya.

Muhammad Shuhaimi berkata bot pelancong itu juga didapati membawa penumpang berlebihan iaitu seramai 29 orang, berbanding 12 yang dibenarkan.

Menurutnya siasatan lisan turut mendapati, penumpang bot yang terdiri daripada 15 dewasa, 13 kanak-kanak dan seorang bayi serta dua kru bot, tidak memakai jaket keselamatan ketika kejadian kira-kira pukul 3.30 petang semalam.

“Akibat pelanggaran tersebut, kesemua penumpang serta kru bot pelancong dan bot nelayan jatuh ke dalam air, dan telah diselamatkan oleh anggota daripada Polis Diraja Malaysia (PDRM), Jabatan Bomba dan Penyelamat Malaysia (JBPM), Angkatan Pertahanan Awam Malaysia serta orang awam.

“Seramai 22 orang dibawa ke Klinik Kuala Besut untuk mendapatkan rawatan susulan, dengan 11 orang daripadanya iaitu dua kritikal, lapan separa kritikal dan seorang cedera ringan, telah dirujuk ke Hospital Besut,” katanya.

Dalam pada itu, Muhammad Shuhaimi berkata pengusaha bot terbabit boleh dihadapkan ke mahkamah dan dikenakan tindakan saman di bawah Ordinan Perkapalan Saudagar (OPS) 1952, jika didapati bersalah.


PAS lantik bukan Melayu pegawai khas Pesuruhjaya Selangor

PAS Selangor telah melantik seorang bukan Islam sebagai pegawai khas kepada pesuruhjaya parti itu Datuk Dr Mohd Yunus Hairi, kata Setiausaha Perhubungan PAS negeri, Roslan Shahir Datuk Mohd Shahir.

Beliau berkata Low Lee Leong telah dilantik sebagai pegawai khas hal ehwal bukan Melayu kepada Pesuruhjaya PAS negeri untuk membantu beliau mendekati orang bukan Melayu.

“Beliau akan membantu Dr Ahmad Yunus dalam membina hubungan dengan masyarakat bukan Melayu di Selangor, badan bukan kerajaan serta badan berkaitan yang mewakili kaum Cina, India dan bukan Melayu lain,” kata Roslan.

Tambahnya, PAS sedar bahawa Selangor adalah sebuah negeri yang terdiri daripada pelbagai kaum dan budaya dengan hampir 39 peratus penduduknya bukan Melayu dan bukan Bumiputera.

“Justeru, pelantikan itu bagi membuka jalan kepada kami (PAS) untuk berkhidmat dan mewakili kepentingan semua orang di negeri ini,” kata Roslan.

Beliau menambah pelantikan Low juga akan membantu menonjolkan imej dan perspektif sebenar PAS kepada masyarakat bukan Melayu di Selangor.

Menurut Roslan, ia diharap dapat membantu orang bukan Melayu untuk lebih memahami PAS supaya mereka tidak teragak-agak untuk mengundi parti itu dan Perikatan Nasional pada pilihan raya negeri (PRN) akan datang.

Tindakan PAS mencerminkan motivasi parti itu berikutan prestasi baiknya dalam Pilihan Raya Umum Ke-15 baru-baru ini.

Parti Islam itu berjaya merampas kerusi Kuala Langat, Kapar dan Hulu Selangor daripada Pakatan Harapan.

Roslan pernah menyatakan dalam temu bual sebelum ini bahawa PAS mendapat banyak sokongan daripada pengundi muda dan kerana itu, parti itu berkemungkinan berjaya di kerusi yang terletak di kawasan Melayu.

Low, yang berkelulusan dalam bidang kejuruteraan aeronautik, menyertai kelab penyokong PAS sebagai ahli seumur hidup pada 2013.


PM arah siasatan rapi, kenal pasti punca dua LRT berlanggar

Perdana Menteri, Tan Sri Muhyiddin Yassin mengarahkan Kementerian Pengangkutan dan Prasarana Malaysia Berhad menjalankan siasatan rapi untuk mengenal pasti punca kemalangan nahas dua tren Transit Aliran Ringan (LRT), malam tadi.

Dalam satu kenyataan yang dikeluarkan malam tadi, Perdana Menteri turut mengarahkan tindakan dan langkah lebih tegas diambil dengan segera bagi mengelak kejadian itu berulang.

“Saya telah dimaklumkan oleh YB Menteri Pengangkutan bahawa telah berlaku kemalangan yang melibatkan sebuah tren Transit Aliran Ringan (LRT) berhampiran stesen Kampung Baru.

“Saya difahamkan bahawa petugas-petugas keselamatan dan kecemasan sedang berada di tempat kejadian. Semoga kerja-kerja menyelamat dipermudah dan penumpang terlibat selamat, manakala mereka yang cedera diberikan rawatan segera,” katanya.

Beliau juga mengarahkan semua pihak berkaitan untuk memberi kerjasama penuh bagi memastikan mangsa mendapat rawatan menyeluruh memandangkan negara juga berada dalam gelombang pandemik Covid-19 yang sedang meningkat naik.

“Keutamaan sekarang harus diberikan kepada mangsa-mangsa kemalangan itu,” katanya.

Dalam kejadian kira-kira jam 8.45 malam tadi, 47 penumpang cedera parah manakala 166 lagi cedera ringan setelah dua tren LRT berlanggar sesama sendiri berlanggar di dalam terowong antara stesen Kampung Baru dan KLCC.

Ketua Polis Daerah Dang Wangi Asisten Komosioner Mohamad Zainal Abdullah ketika mengesahkan kejadian itu berkata, penumpang yang cedera dihantar ke Hospital Kuala Lumpur dan beberapa hospital lain di Lembah Klang untuk rawatan lanjut.

Beliau mengesahkan terdapat 213 penumpang dalam tren yang berlanggar dengan sebuah tren lain di laluan berkenaan malam tadi.


Pelabur tertarik kepada kerajaan bersih, bebas rasuah: Takiyuddin

Stabil dan bebas rasuah. Perikatan Nasional (PN) mengetengahkan manifesto ‘Prihatin, Bersih dan Stabil: Malaysia Gemilang’ untuk Pilihan Raya Umum Ke-15 (PRU-15)

Disebut sebagai ‘PN BEST’, Setiausaha Agung PAS Datuk Seri Takiyuddin Hassan berkata Perikatan Nasional yakin manifesto itu juga akan menarik pelabur ke negara ini.

“Telah terbukti bahawa kerajaan Perikatan Nasional bebas daripada rasuah dan sebarang penyelewengan dan tiada seorang pun pemimpinnya didakwa di mahkamah atas kesalahan.

“Begitu juga tidak boleh dikatakan kepada parti-parti lain yang mana ada pemimpin yang dipenjarakan kerana rasuah dan ada yang masih dibicarakan.

“Tetapi dalam PN, tiada rekod sedemikian. Jadi, kita harap dengan manifesto ini, kerajaan akan stabil dan ini akan membantu menarik lebih ramai pelabur ke Malaysia,” katanya.

Takiyuddin yang mempertahankan kawasan Parlimen Kota Baru pada PRU-15, 19 November ini berkata demikian kepada media selepas perhimpunan di bilik gerakan Bersatu Kota Baru, malam tadi (6 November 2022).

Pengerusi PN Tan Sri Muhyiddin Yassin malam tadi mendedahkan 234 tawaran parti itu dalam manifesto bertemakan ‘Prihatin, Bersih dan Stabil: Malaysia Gemilang’ atau ‘PN BEST’.

Manifesto itu berjanji untuk menawarkan ‘potongan kek’ kepada semua rakyat Malaysia, dan dipecahkan kepada 12 tonggak utama, dengan 30 pendekatan yang akan memberi manfaat kepada semua lapisan masyarakat.

Sementara itu, Takiyuddin, yang juga Menteri Tenaga dan Sumber Asli, berkata Muhyiddin menegaskan Kelantan akan mendapat bayaran royalti tunai sebaik PN memenangi pilihan raya.

Beliau menambah janji ini dibuat oleh Muhyiddin semasa program di sini bulan lepas.

“Jika PN diberi mandat, kita akan beri lima peratus kepada Kelantan seperti mana yang diterima Terengganu,” katanya lagi.

Ditanya mengenai bai’ah (ikrar taat setia), Takiyuddin berkata semua calon PN Kelantan, serta mereka daripada Bersatu, telah menerima ikrar itu.

“Mereka menerima pakai bai’ah sehari sebelum nama mereka diumumkan sebagai calon. Mereka juga menjalani tapisan integriti dan kesemuanya lulus ujian.

“Parlimen baharu sahaja memperkenalkan undang-undang parti anti lompat tetapi PAS sudah lama memperkenalkan bai’ah untuk mengelakkan calon atau pemimpin mengkhianati parti,” katanya lagi.


Najib guna alasan hakim disiasat SPRM mohon batal sabitan kes SRC

Datuk Seri Najib Razak yang sudah disabitkan bersalah dalam kes penyelewengan dana SRC International Berhad mahu memohon untuk membatalkan hukuman yang dijatuhkan Mahkamah Tinggi sebelum ini.

Bekas Perdana Menteri itu mahu menggunakan alasan siasatan Suruhanjaya Pencegahan Rasuah Malaysia (SPRM) terhadap Hakim Mahkamah Rayuan Datuk Mohd Nazlan Mohd Ghazali dalam permohonan yang difailkan peguamnya untuk menghantar bukti baharu di Mahkamah Persekutuan.

Peguam Najib, Tan Sri Mohd Shafee Abdullah berkata permohonan itu dibuat memandangkan Nazlan yang mendengar perbicaraan SRC International di Mahkamah Tinggi, mempunyai beberapa konflik kepentingan dalam perkara itu.

“Bukti baru yang ingin dikemukakan berkenaan penemuan terbaru bahawa hakim kes SRC, Nazlan, pada 2006 merupakan ketua penasihat undang-undang kumpulan dan setiausaha syarikat untuk Kumpulan Maybank, yang memiliki tanggungjawab terhadap pengurusan dan pentadbiran semua jabatan perundangan seluruh kumpulan itu,” katanya dalam sidang media di Kompleks Mahkamah Kuala Lumpur hari ini.

Shafee berkata, perkara itu relevan kerana pihaknya baru-baru ini mendapati Maybank Investment Bank Bhd adalah badan yang mencadangkan penubuhan SRC International.

Maybank Investment juga pemilik penuh Bina Fikir Sdn Bhd, yang dipertanggungjawab dalam soal penyelidikan dan nasihat berkaitan penubuhan SRC International, katanya lagi.

Nazlan merupakan hakim yang mensabitkan Najib apabila kes berkaitan SRC yang dibicarakan di Mahkamah Tinggi.

Nazlan membuat laporan polis berhubung dakwaan berkaitan, mengatakan ia “palsu, tidak berasas serta berniat jahat”, untuk mencemar kebolehpercayaan terhadap dirinya selaku hakim.

Nazlan pada 2020 mensabitkan kesalahan ke atas Najib dan menjatuhi hukuman 12 tahun penjara dan denda RM210 juta.

Rayuan Najib sedang menanti pendengaran di Mahkamah Persekutuan.


1,800 banduan di Nigeria melarikan diri selepas serangan

Serangan pasukan bersenjatakan mesingan dan pelancar roket melancarkan siri serangan yang dirancang di tenggara Nigeria mengakibatkan seramai 1,800 banduan berjaya melarikan diri dari penjara.

Serangan pada Isnin dilancar di Owerri, sebuah bandar dalam negeri Imo berlanjutan selama dua jam dan kumpulan penyerang tersebut juga menyasarkan bangunan polis dan tentera, menurut penduduk tempatan.

“Usaha sedang dijalankan untuk menangkap semula banduan yang melarikan diri,” kata jurucakap penjara, Francis Enobore.

Serangan terbaharu ini berlaku kurang dua minggu selepas satu serangan ganas berlaku di tenggara Nigeria yang sekurang-kurangnya berdozen pengawal keselamatan terbunuh selepas serangan yang menyasarkan balai polis, pondok pemeriksaan tentera dan kenderaan penjara.

Setakat ini belum ada pihak yang mengaku bertanggungjawab terhadap serangan tersebut.


Jangan lupa zaman PH lah Covid-19 masuk Malaysia dari China

Terpapar jelas dendam kesumat Pakatan Harapan (PH) terhadap PAS dan Kerajaan Perikatan Nasional (PN) yang telah dibentuk secara berperlembagaan setelah ia dijatuhkan sendiri oleh Perdana Menteri yang mereka lantik selepas Pilihan Raya Umum ke-14 (PRU14).

Masakan tidak, kerana ada menteri PH yang keluar negara menaiki kenderaan rasmi tetapi bila pulang terpaksa naik kereta sendiri kerana Kerajaan PH telah jatuh pada 24 Februari 2020 setelah Perdana Menteri, Tun Mahathir meletak jawatan dan Ketua Setiausaha Negara, Datuk Seri Mohd Zuki Ali memberikan kenyataan media bahawa Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan membatalkan semua tugas jemaah menteri dan anggota pentadbirannya pada lewat senja hari yang sama.

Keseronokan menguasai Putrajaya selama 21 bulan bermula dari 18 Mei 2018 berakhir pada tengah hari 24 Februari 2020 selepas mengharung bermacam perbalahan sesama sendiri yang kemuncaknya ialah pada hari Jumaat 21 Februari 2020 apabila ramai kalangan yang hadir mesyuarat PH pada malam itu meminta dan menekan Tun Mahathir supaya menyerahkan jawatan kepada Anwar Ibrahim.

21 bulan PH memerintah Malaysia tanpa menunaikan janji-janji yang dipaparkan dalam manifesto PRU14 yang menyebabkan rakyat sangat teruja dengan janji-janji berkenaan, ditambah dengan banyaknya berita negatif mengenai PM ke-7 dan kerajaan BN yang memerintah waktu itu.

Dengan kuasa tular dan PH berjaya menguasai minda pengundi, BN tumbang dalam PRU14. Namun 21 bulan berikutnya menyaksikan janji menghapus tol, menurunkan harga minyak, isu PTPTN dan sebagainya gagal ditunaikan oleh PH dan Datuk Seri Anwar Ibrahim sendiri mengakui kegagalan PH itu yang akhirnya membawa kejatuhan kerajaan PH setelah PH gagal mengatasi perbalahan dalaman.

Sejak itu bermulalah serangan ‘Kerajaan Pintu Belakang’ dan sebagainya terhadap kerajaan PN yang ditubuhkan ada 29 Februari 2020 dengan pelantikan Tan Sri Muhyiddin Mohd Yassin sebagai Perdana Menteri Malaysia ke-8.

Tan Sri Muhyiddin Yassin kemudiannya menubuhkan kerajaan dengan menamakan menteri-menteri kabinetnya untuk mentadbir negara yang sudah mula diancam wabak Covid-19 kerana kerajaan PH tidak bertindak menghalang kemasukan pelancong asing dari negara yang telah dijangkiti wabak berkenaan yang menjadi punca merebaknya Covid-19.

Berita keengganan kerajaan PH menghalang kemasukan pelancong dari China dinyatakan oleh Timbalan Perdana Menteri Datuk Seri Dr Wan Azizah Ismail dan diperkuat dengan kenyataan Perdana Menteri Tun Mahathir.

Sejak itu kes jangkitan Covid-19 semakin meningkat sehingga hampir mencecah satu juta. PH berjanji lagi untuk mengurus dan membawa Malaysia keluar dari pandemik Covid-19 jika diberi peluang menerajui Putrajaya.

Berjanji lagi! Janji lama tak tertunai ada hati berjanji lagi. Sebelum memberi janji manis elok PH buktikan kemampuannya menangani Covid-19 di negeri-negeri yang dikuasainya, Selangor, Negeri Sembilan dan Pulau Pinang. Pada 23 Julai 2020, sebanyak 15,573 kes positif baru dicatat.
Selangor menyumbang 7,672 kes (49.26 peratus), Negeri Sembilan mencatat 682 (4.38 peratus) dan Pulau Pinang pula menyumbang 530 kes baru (3.40 peratus) daripada keseluruhan kes baru.

Berdasarkan jumlah keseluruhan kes positif Covid-19 sebanyak 980,491 Selangor merupakan penyumbang keseluruhan tertinggi dengan jumlah 351,618 (35.86 peratus), Negeri Sembilan 65,477 (6.68 peratus) dan Pulau Pinang 41,019 (4.18 peratus). Secara keseluruhan negeri-negeri PH menyumbang sebanyak 458,114 kes positif Covid-19 iaitu 46.72 peratus daripada keseluruhan kes positif di Malaysia.

Selangor telah menubuhkan ‘Task Force’ sendiri diketuai oleh mantan Menteri Kesihatan dan dianggotai oleh Dr. Mariah serta beberapa individu yang dikatakan pakar dalam menangani Covid-19, namun sehingga kini tiada hasil positif ditunjukkan.

Selangor terus mendahului negeri-negeri lain dan menjadi penyumbang terbesar kes positif Covid-19. Di mana pasukan pakar mereka? Di mana Datuk Seri Anwar Ibrahim sekarang?

Benar seperti yang dikatakan oleh Tuan Guru Abdul Hadi, PH jangan terus bermain persepsi meracuni fikiran rakyat dengan menggunakan media sosial untuk mengganggu kerja-kerja kerajaan PN menangani pandemik ini. Cukuplah dengan janji palsu yang dulu, jangan tambahkan lagi janji yang tak akan tertunai.

Benar jugalah tulisan Tuan Guru Abdul Hadi yang mengingatkan PH supaya berpolitik dengan jujur, bukan dengan menipu rakyat. Berpolitik secara bersih, bukan mengamalkan politik kotor kerana sibuk mahu merebut jawatan Perdana Menteri dan menabur janji.

Berkas kayu yang terpikul di belakang PH masih banyak, jangan ditambah dengan kayu baru.

Buktikan bahawa kamu jujur mahu membantu rakyat. Buktikan bahawa kamu mampu menangani pandemik ini dengan menurunkan angka di tiga negeri yang kamu kuasai.

Buktikan juga kamu bersungguh menghapuskan kilang-kilang haram yang menjadi penyumbang kepada pencemaran alam sekitar dan juga peningkatan kes positif Covid-19.

Kemudian buktikan juga kamu mahu membantu kerajaan yang menjadi musuh kamu menangani pandemik ini kerana lebih cepat ia diatasi, lebih segera PRU15 boleh diadakan. Jangan mangsakan rakyat kerana kerakusan mahu menjadi Perdana Menteri dan mahukan kerusi-kerusi menteri kabinet.

Jika kamu tidak mampu melakukannya, berpolitiklah secara bersih dan tunggu saat sesuai untuk menentukan kerusi yang kamu akan bertanding pada PRU15 nanti.

Jika terus diganggu, ia akan melambatkan usaha menamatkan pandemik ini dan kesannya ialah semakin lambat untuk parlimen dibubarkan. Maka semakin lambatlah PRU15 akan diadakan.

Bersama kita hadapi pandemik Covid-19 ini dan bersedialah menghadapi PRU15.

Prof Madya Dr Mohd Fuad Mohd Salleh
Ahli akademik

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Azam saman RM10 juta terhadap individu buat fitnah

Saman fitnah RM10 juta dihantar kepada bekas penyelidik Pusat Memerangi Kronisme dan Korupsi (C4), Lalitha Kunaratnam kerana fitnahnya dalam sebuah artikel terhadap Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki.

Tuntutan saman fitnah itu difailkan hari ini di Mahkamah Tinggi Kuala Lumpur.

Peguam cara, Megat Abdul Munir yang mewakili Azam berkata Lalitha gagal memberi sebarang maklum balas terhadap surat tuntutan (LOD) bertarikh 6 Januari lalu.

Lalitha didakwa membuat fitnah tersebut dalam sebuah portal agensi berita, masing-masing pada 26 Oktober dan 15 Disember tahun lalu.

“Defendan (Lalitha) menerusi peguam sebaliknya mengeluarkan kenyataan di Twitter, dengan menyatakan bahawa beliau kekal terhadap dakwaan seperti dalam penerbitan artikel yang anak guam kami berulang kali tegaskan ia adalah suatu tuduhan fitnah.

“Justeru, anak guam kami (Azam) tidak mempunyai pilihan lain tetapi dengan memfailkan saman ini sebelum tempoh 14 hari dari tarikh LOD untuk menjaga nama baik, reputasi dan kedudukan profesionalnya.

“Justeru, anak guam kami hanya menggunakan haknya seperti diperuntukkan dalam Perlembagaan Persekutuan dan perundangan berkaitan, untuk mencari penyelesaian bersesuaian di mahkamah Malaysia.

“Anak guam kami percaya bahawa saluran ini juga memberi hak dan peluang yang sama kepada defendan untuk mengesahkan dakwaannya, berbanding sekadar terbabit dengan perbicaraan oleh media,” katanya menerusi kenyataan, hari ini.

Azam sebelum ini memaklumkan bahawa pihaknya akan mengemukakan saman terhadap mereka yang mencemarkan reputasinya dan SPRM, selain bagi memastikan dakwaan tidak berasas sedemikian tidak berulang.

Ketua Pesuruhjaya SPRM itu sebelum ini didakwa memiliki lebih RM4 juta saham dan waran dalam dua syarikat tersenarai, ketika menjadi Pengarah Siasatan SPRM antara 2015 dan 2016.

Tuduhan itu akhirnya terjawab, 5 Januari lalu, apabila Pengerusi Lembaga Penasihat Pencegahan Rasuah (LPPR), Tan Sri Abu Zahar Ujang, memaklumkan bahawa pemilikan saham yang menjadi pertikaian itu sebenarnya adalah milik adik Azam, iaitu Nasir Baki.

Mengulas lanjut, Megat berkata, anak guamnya tidak akan membuat sebarang kenyataan berhubung perkara terbabit dan menaruh kepercayaan terhadap sistem kehakiman di Malaysia bagi mengendalikan perbicaraan secara seadilnya.

“Anak guam kami sekali lagi menegaskan bahawa SPRM komited untuk melindungi pemberi maklumat yang tertakluk kepada Akta Perlindungan Pemberi Maklumat 2010,” katanya.


Kementerian ambil tindakan segera insiden pelanggaran data iPay88

Kementerian Komunikasi dan Multimedia akan mengambil tindakan segera berhubung insiden pelanggaran data yang membabitkan penyedia perkhidmatan pembayaran dalam talian, iPay88 (M) Sdn Bhd, kata Tan Sri Annuar Musa.

Menteri Komunikasi dan Multimedia itu berkata Suruhanjaya Komunikasi dan Multimedia Malaysia (SKMM), Jabatan Perlindungan Data Peribadi (PDPD) dan CyberSecurity Malaysia (CSM) sedang meneliti perkara itu dan bertemu dengan iPay88 pada Jumaat (12 Ogos).

“Kes itu masih disiasat lebih lanjut oleh vendor iPay88, SISA dari Singapura, yang mengenal pasti ancaman Cobalt Strike digunakan.

“Pelayan yang terjejas telah dibawa ke luar talian untuk siasatan lanjut. Siasatan SISA masih diteruskan dan iPay88 akan memaklumkan semua keputusan kepada PDPD dan CSM,” katanya semalam.

Terdahulu, Bank Negara Malaysia (BNM) memberi jaminan kepada orang ramai bahawa pelanggaran data yang diumumkan penyedia gerbang pembayaran iPay88, terhad kepada sistem pembayaran kad syarikat itu dan tidak melibatkan kelemahan dalam sistem bank.

Dalam satu kenyataan, bank pusat itu berkata siasatan forensik berhubung insiden itu masih diteruskan.

“Pelanggaran itu berpunca daripada dan terhad kepada sistem kad pembayaran iPay88 dan tidak melibatkan kelemahan dalam sistem bank,” kata BNM.

Kelmarin, iPay88 mendedahkan dalam satu kenyataan bahawa mereka mengalami “insiden keselamatan siber” yang mungkin telah menjejaskan data kad pelanggan.

Syarikat itu menyediakan perkhidmatan pemprosesan pembayaran kepada pelbagai perniagaan, termasuk platform e-dagang Shopee, dan syarikat perkhidmatan telekomunikasi.

Kad pembayaran daripada kebanyakan bank utama dan perkhidmatan e-wallet di negara ini diterima oleh gerbang iPay88, menjadikan insiden itu amat membimbangkan.

Susulan itu, Persatuan Bank-bank Dalam Malaysia (ABM) dan Persatuan Institusi Perbankan dan Kewangan Islam Malaysia (AIBIM) menegaskan dan mengesahkan pihak bank sentiasa memberi perhatian serius kepada keselamatan data pemegang kad.

Dua persatuan itu menjelaskan bank melakukan langkah balas keselamatan tambahan untuk melindungi pemegang kad daripada risiko yang berpotensi berlaku.